Нур Ўмаров ва Дўсмир Узбеков: Қирғизистондан меҳнатга лаёқатли кишиларнинг кетиб қолиши мамлакат миллий хавфсизлигига бевосита таҳдид солувчи ҳодисадир - Фарғона.Ру ахборот агентлиги\n20:28 msk, 25 Май 2020\nНур Ўмаров ва Дўсмир Узбеков: Қирғизистондан меҳнатга лаёқатли кишиларнинг кетиб қолиши мамлакат миллий хавфсизлигига бевосита таҳдид солувчи ҳодисадир\n01.11.2006 13:45 msk\nРоссия матбуотида муҳожирлик масаласи кўтарилмаган кун йўқ. Улкан Россия демографик бўҳронни бошдан кечирмоқда ва ишчи кучи етишмайдиган реципиент мамлакатга айланмоқда. СССР парчалангандан кейин қашшоқлашган “яқин хориж”, афсуски, ҳали анчагача меҳнат муҳожирларини етказиб берувчи донор бўлиб қоладиганга ўхшайди.\nДонор мамлакатлар ичида Қирғизистон ҳам бор. Қозоғистон ва Россияда иш топишни истаган қирғизистонликлар оқими йил сайин ошиб бормоқда. Агар, айни дамда, бир мамлакат ўзининг иқтисодий ва демографик муаммоларини ҳал этиш учун қўшимча манбага эга бўлаётган бўлса, бошқасига бўшаб қолган чегараолди ҳудудлари, меҳнатга лаёқатли ёшдаги фаол фуқаролар сонининг камайиб бораётгани, мамлакатдан малакали мутахассисларнинг кетаётганлари ҳақида афсус чекишдан бошқа иш қолмаяпти...\nРоссияга кетаётган меҳнат муҳожирлари оқимини тўхтатишнинг бошқа йўли борми? Бу ҳақда “Фарғона.Ру” ахборот агентлигининг махсус мухбири Қирғизистон Муҳожирлик ва аҳолини иш билан таъминлаш давлат комитети раис ўринбосари Дўсмир Узбеков ва сиёсатшунослик фанлари доктори Нур Ўмаров билан суҳбатлашди.\nФарғона.Ру: - Қирғизистонда меҳнат муҳожирлиги мамлакат иқтисодий аҳволининг ҳам, фуқароларни ижтимоий жиҳатдан ҳимоя қилишнинг ҳам жарангдор кўрсаткичига айланди. Ташқи меҳнат муҳожироти натижасида мамлакат нимага эга бўлади ва нима йўқотади?\nДўсмир Узбеков: - Муҳожирлик мураккаб жараён. Одамлар хорижга саёҳат учун эмас, иш излаб чиқиб кетаяптилар. Буларнинг ҳаммаси мамлакатимизда ҳали ҳам ишсизлик даражасининг юқорилиги сабабли юзага келмоқда. Расмий маълумотларга кўра, 2006 йилда у 10 фоизга етган, ўтган йили эса у 9,7 фоиз эди. Одамлар мамлакатимиз ташқарисида ўзларига иш қидиришга мажбур бўлаяптилар. Ҳозирги пайтда, биздаги маълумотларга кўра, Қирғизистон фуқароларининг ярим миллиончаси хорижда, биринчи навбатда, Россия ва Қозоғистондадирлар. Узоқ хорижда ишлаётганлари ҳам бор. Давлат комитети ўз ишида чет элда ишлаётган фуқароларимиз меҳнат шартномаларига эга бўлишлари, легал тарзда ишлашлари, маҳаллий ҳуқуқ-тартибот органларида рўйхатдан ўтишлари ва ишлаган ҳақларини қонуний йўл билан олишлари, шу билан бирга, ҳуқуқ ва эркинликлари ҳимоя қилинган бўлиши учун бу жараённи имкон қадар машруълаштиришга, қонунийлаштиришга ҳаракат қилаяпти.\nБу борада биз ЕврОсИҲ, МДҲ, КҲШТ, яъни Қирғизистон, Қозоғистон ва Россияни ўз ичига олган халқаро ҳамжамиятлар доирасида меҳнат муҳожирларининг ҳуқуқ ва эркинликларини ҳимоя қилиш юзасидан битимлар тузмоқдамиз. Бундан ташқари, биз икки томонлама давлатлараро шартномалар ҳам тузаяпмиз. Масалан, президент Қурмонбек Бакиевнинг Қозоғистонга бўлган яқиндаги ташрифи чоғида меҳнат муҳожирларини ижтимоий ҳимоялаш тўғрисидаги битим имзоланганди.\nРоссия билан ҳам ана шундай ишлар олиб борилмоқда. Бизнинг илтимосимизга кўра Россия президенти Владимир Путин шу йилнинг учинчи сентябрь куни меҳнат муҳожирларини ҳимоя қилиш тўғрисида тузилган мамлакатларимиз ўртасида битимга қўшимча баённомани имзолади, бу муҳожирнинг Россияга кириши учун иш берувчи томонидан тўланадиган депозитни бекор қилиб, қирғизистонлик меҳнат муҳожирларини рўйхатга олиш тартибини анча енгиллаштиради. Бунинг устига, яқинда Россия Давлат Думаси тарафидан меҳнат муҳожирларини рўйхатга олиш тартибини осонлаштириш ҳақида иккита қонун қабул қилинди. Умид қиламанки, бу қонунлар кейинги йилнинг 15 январидан кучга кириб, келувчиларнинг машруълашувини анча енгиллаштиради. Биз бунга анчадан буён эришишга ҳаракат қилаётгандик, чунки ҳозир фақат яшаш жойи бўйичагина рўйхатга туриш мумкин. Ўзингиздан қолар гап йўқ – ҳамма фуқаролар ҳам бошқа мамлакатдан келган меҳмонни ўз уйига рўйхатга қўйишга рози бўлавермайдилар. Бу жиҳат муҳожирлар учун қарийб ўтиб бўлмас тўсиқ каби эди. Энди эса, умид қиламанки, борган жойнинг ўзида – у вагонча бўладими ёки ётоқхона бўладими – рўйхатга олиш Қирғизистондан кетаётган меҳнат муҳожирлари аҳволини тубдан ўзгартириб юборади.\nБугунги кунда Россияда демографик бўҳрон кузатилаяпти, иқтисодиёт эса тобора ривожланиб бораяпти, мамлакатга ишчилар керак, шунинг учун ҳам муҳожирот сиёсати жабҳасида иккита қонун қабул қилинди. Аммо бу қонунларни амалга ошириш механизмлари ҳали йўқ, Россия ҳукумати ҳали уларни ишлаб чиққани йўқ. Фақат тегишли қарорлар қабул қилинганидан кейингина Россияда ким машруълашиши мумкинлигини-ю ким машруълаша олмаслигини айта оламиз.\nАфсуски, ҳозирги пайтда меҳнат муҳожири сифатида рўйхатдан ўтишдан кўра Россия паспортини олиш осонроқ бўлиб қолди. Шунинг учун ҳам ўтган йили Қирғизистон Россия фуқаролигини олган 39 минг одамни йўқотганини аниқ айта оламан. Бу йил одамларда кетиш истаги туғилгани Россияда қабул қилинган ҳамюртларни қайтариш бўйича дастур ва унинг доирасида Россияда бутунлай қолишни истаган кўчувчиларга кўрсатилаётган ёрдам билан ҳам боғлиқдир. Аммо мен бу одамларни огоҳлантирмоқчиман – кўчишдан аввал яхшилаб ўйлаб олиш керак. Тўғри, у ёқда ойлик кўпроқ, аммо қиш ҳам ярим йил давом этади. Бунинг устига, одатда, бу кўчириш стратегияси Россиянинг чекка, шимолий ҳудудларини қамраб олади.\nФарғона.Ру: - Шунга қарамай, ўтган йили Россияга Қирғизистоннинг қарийб 25000 фуқароси кўчиб кетди, бу йил эса 60000 дан зиёд фуқаро ариза берган...\nНур Ўмаров: - Ҳа, бу ҳақиқатан ҳам жиддий муаммо. Ва ерда, табиийки, фақат ижобий жиҳатларгина бор эмас. Дарвоқе, менимча, юқори лавозимли амалдорлар бу феноменнинг кўплаб афзалликлари борлигини билдиришиб, бунга асоссиз равишда таҳсин ўқиганлар. Аммо бу узоқ давом этмайди. Аслида, муаммо анча жиддий. Меҳнатга лаёқатли фуқароларнинг хорижга чиқиб кетиши миллий хавфсизлигимиз учун ва умуман, республикамиз келажаги учун тўғридан-тўғри таҳдид бўлиб ҳисобланади. Мавжуд расмий маълумотларга кўра 500 минг фуқаро Қирғизистон ташқарисида ишлаяпти, аммо ҳақиқий рақам янада салмоқли – бугунги кунда миллион чоғли киши хорижга чиқиб кетган. Бу миллион киши шароити яхшироқ бўлгани учун ўша мамлакатларда бутунлай қолиб кетадилар. Мен 10-15 йилдан кейин Қирғизистонда меҳнат заҳиралар нисбатида жиддий кризис бўлади, деб ўйлайман. Бу биринчидан. Иккинчидан эса, ижтимоий жабҳада жиддий муаммо туғилади, чунки бу одамларнинг деярли ҳаммаси ўз маблағларини борган мамлакатларида қолдирадилар, республикамизга эса бу соҳада пул кам тушади. Яна республика жанубидан одамларнинг кетиб қолиши билан чегараолди жойлари деярли бўшаб қолаяпти. Қўшни мамлакатлар, хусусан, Ўзбекистон ва Тожикистонда демографик мувозанат бузилганлиги очиқ кўриниб тургани ва бу давлатларнинг аҳолиси борган сари Қирғизистон ҳудудига кўпроқ кўчиб ўтаётгани туфайли биз ҳар йили мамлакатнинг ўнлаб мураббаъ (квадрат) километр жойини йўқотаяпмиз. Умуман олганда, бунақа таҳдидлар кўп. Ҳукумат бу кўчиш жараёнини ҳозиргидай рағбатлантириши эмас, бўҳронли ҳудудларда янги иш ўринларини яратиш ва ижтимоий-иқтисодий ривожланиш дастурларини чинакамига амалга ошириш орқали уни тўхтатиб қолиши керак.\nФарғона.Ру: - Қирғизистон Республикасидан ташқарига чиқиб кетаётган номашруъ меҳнат муҳожирларининг ҳисоби борми?\nДўсмир Узбеков: - Бизда ҳаммаси бўлиб 2,5 миллион меҳнатга лаёқатли одам бор, улардан 1,8 миллиони Қирғизистон ҳудудида ишлайди. Қайд этиб ўтишни хоҳлардимки, “номашруъ муҳожир” деган атаманинг ўзи нотўғри. Номашруъ муҳожир бирор мамлакатга ноқонуний – паспортсиз ёки визасиз кирган кишидир. Қирғизистон ва бизнинг муҳожирот бўйича ҳамкорлар ўртасида визасиз тартиб бўлгани учун ишлайдиган фуқаролар бу мамлакатга мутлақо машруъ (легал) ҳолда кираяптилар ва машруъ ҳолда юрибдилар. Кўпчилик, шунчаки, меҳнат муҳожири сифатида рўйхатдан ўтмаган ҳолда ишлаяпти, шунинг учун ҳам уларнинг қилаётган иши ноқонуний бўлиб ҳисобланади. Аммо улар мазкур мамлакатларда мутлақо машруъ ҳолда юрибдилар.\nНур Ўмаров: - Уларнинг мақоми ҳақида гапирадиган бўлсак, бу фикрларнинг кўпи юзасидан баҳслашиш мумкин. Чунки улар чегарадан қонуний равишда ўтарканлар, кейин рўйхатдан ўтмаганлари сабабли қонундан ташқарида қолиб, номашруъ кишиларга айланадилар. Ҳатто Россияга расман ишлаш учун кетган 300 мингга яқин қирғизистонликдан ҳам 42 мингтачаси рўйхатга олинган, холос. Бизнинг амалдорларимиз фаолиятига бор-йўқ изоҳ шу.\nФарғона.Ру: - Фуқароларимиз меҳнат бозорида нақадар рақобатбардошлар ва қанақа касбларга у ерда кўпроқ эҳтиёж бор?\nДўсмир Узбеков: - Қайд этиб ўтишни истардимки, муҳожирларимизнинг билими унча етарли эмас. Афсуски, бу қишлоқ жойлардаги ўрта мактаблар даражасидир. Баъзилар рус тилини деярли билмайдилар ва уларнинг Россияда қиладиган ишлари йўқ. Шунинг учун ҳам биздан борган меҳнат муҳожирлари меҳнат иерархиясидаги энг пастки қатламларни эгаллаганлар. Муҳожирлик ва аҳолини иш билан таъминлаш комитети таълимга алоҳида эътибор қаратиб, Россия ва Қозоғистонда керак бўлган бўш иш ўринларини ҳисобга олган ҳолда меҳнат муҳожирларининг касбий-техник таълими билан шуғулланмоқчи бўлиб турибди. Чунки малакали, касб-ҳунарли муҳожир саводсиз ишчилардан кўра уч-тўрт баробар кўпроқ маош олади.\nНур Ўмаров: - Мен биздан кетган меҳнат муҳожирлари, энг аввало, ўзларининг меҳнат кўникмалари, меҳнатсеварликлари ҳисобига ҳақиқатан ҳам рақобатбардошлар, деб ҳисоблайман. Агар одамларимиз рақобатбардош бўлмаганларида хориждаги қирғиз диаспораси йилдан-йилга ўсмасди. Улар яхши таълим олганлар, рус тилини жуда яхши биладилар ва бу жиҳатдан бошқа миллат вакилларидан қолишмайдилар. Қозоғистонга, асосан, қишлоқ хўжалиги ва қурилиш соҳаларидаги ишчилар чиқиб кетмоқдалар, Россияга эса умумий овқатланиш, турли хизматлар, фан, таълим ва бошқа соҳалардаги одамлар кетаяптилар. Аммо Россия ва Қозоғистонга катта маош талаб қиладиган муҳожирлар керак эмаслигини ҳисобга олиш лозим. Ҳар қандай ишни қилиб кетаверадиган мардикорлар, қурувчилар, яъни ўрта ва касбий-техник малакага эга кишилар зарур.\nФарғона.Ру: - Давлатнинг ташқи меҳнат муҳожироти жабҳасида стратегияси қандай ва чет элдаги фуқароларимизни машруълаштириш учун давлат томонидан қандай чоралар кўрилмоқда?\nДўсмир Узбеков: - Очиқ айтиш керакки, кўрилаётган чоралар етарли эмас. Бу, энг аввало, рўйхатга олиш тартиби билан боғлиқ. Қозоғистонда бу жараён анча енгил кечаяпти: бу мамлакат билан қишлоқ хўжалигида ишлайдиган ишчиларни ҳимоялаш бўйича битимимиз бор, яқинда меҳнат муҳожирларини ҳимоялаш ҳақида ҳам битим имзоланди. Аммо хусусий тадбиркорлар мутлақо ҳимояланмаганлар, чунки Қозоғистон томон хусусий тадбиркорларга дохил шартномани имзолашда бизнинг таклифимизга кўнмади. Россияда эса бугунги кундаги асосий муаммо рўйхатга олиш жараёнидир. Биз одамларимиз у ёқ - бу ёқни кўриб, ўзига иш топишга улгуриши учун бу мамлакатдан фуқароларимизга 90 кунгача рўйхатсиз юришга рухсат беришни сўраяпмиз. Қозоғистон билан бу муаммо ҳал этилган: қирғизистонликлар Қозоғистон чегарасидан ўтганларидан кейин уч кунгача рўйхатга турмасликлари мумкин, Россия эса буни амалга оширмаяпти. Бу масалани Россия олдида бир неча кўтардик, аммо ҳалигача тасдиқ жавобини ололганимиз йўқ.\nФарғона.Ру: - Меҳнат муҳожирларини ватанга қайтариш учун қандай чора-тадбирлар амалга оширилаяпти?\nНур Ўмаров: - Мен, энг аввало ижтимоий-иқтисодий жабҳаларни ривожлантиришимиз керак, деб ўйлайман. Мен муҳожирот масалалари билан 10 йилдан бери мунтазам шуғулланаман ва шуни таъкидлай оламанки, Россия ёки Қозоғистонда уч йил яшаб, ишлаган одам ўша ерга ўрганиб қолади ва унда ватанга қайтиш юзасидан ҳар қандай истак сўнади. Шунинг учун ҳам кетган одамларни ватанга қайтариш юзасидан амалий чоралар кўрилиши зарур.\nДўсмир Узбеков: - Рўйхатга олиш тартибининг, аниқроғи, шароитининг мураккаблиги бугунги кунда кўпчилик муҳожирларни жўнроқ йўлларни излашга мажбур қилмоқда. Ана шундай йўллардан бири Россия фуқаролигини олишдир. Шунга кўра, Қирғизистон ҳукумати бошқа мамлакат фуқаролигини олган меҳнат муҳожирларида Қирғизистон Республикаси фуқаролиги сақланиши тўғрисидаги қонун лойиҳасини ишлаб чиқаяпти. Ҳозирги пайтда эса биздаги қонунчилик икки томонлама фуқароликка эга бўлишга имкон бермайди. Яна нима қилиш мумкин? Менимча, ватанпарварликка чақириш фойда бермаса керак, чунки иқтисодиёт ва турмуш ўз ҳукмини ўтказаяпти.


Европа Иттифоқи Австралия билан эркин савдо тўғрисидаги музокараларни кечиктирди - Zamon yangiliklar\n01 Октябр 11:25\nЕвропа Иттифоқи Австралия билан эркин савдо тўғрисидаги музокараларни кечиктирди\nБунга Канберранинг француз сувости кемаларидан воз кечиши асосий сабаб қилиб кўрсатилмоқда.\nЕИ ва Австралия ўртасидаги савдо музокараларининг 12 раунди октябрда ўтказилиши керак эди. Аммо маълумотларга кўра, баъзи ҳал қилинмаган масалалар туфайли уларни ҳозирда давом эттириб бўлмайди. Шу билан бирга ноябрда музокараларни давом эттириш мумкинлиги маълум қилинди. Ушбу жараёнга яқин манбалардан бири ҳодиса айнан француз сувости кемалари билан боғлиқлигини айтган.\nАвстралия савдо вазири Дэн Тэхан ҳозирда Европада бўлиб турибди. Унинг таъкидлашича, музокаралар вақтинчалик қолдирилди, бутунлай бекор қилингани йўқ. Тэхан келгуси ҳафта Парижга боради. Аммо унинг француз ҳамкасби Франк Ристер билан учрашиши маълум эмас. Ҳозирга қадар Франция ишбилармонлари иттифоқи — MEDEF Австралия вазири билан учрашувини бекор қилган.\nМаълумот ўрнида: 16 сентябрь куни Австралия АҚШ ва Буюк Британия билан янги ҳарбий альянс –– AUKUS тузганини эълон қилди. Шундан кейин АҚШ Канберрага атом сувости кемаларини етказиб беришга ваъда берган. Бу Франция билан 56 миллиард европалик шартноманинг бекор қилинишига олиб келди. Оқибатда Франция АҚШ ва Австралиядаги элчиларини чақириб олган.\nАввалроқ Франция ЕИнинг Австралия билан эркин савдо тўғрисидаги келишувига қарши чиққани ва Хитой янги ҳарбий альянс қуролланиш пойгасини кучайтириши ҳақида баёнот бергани хабар қилинганди.\nЕврокомиссия раиси: "Ифлос" энергиядан воз кечиш вақти келди\nАҳмад Маъсуд “Толибон”га шарт қўйди\nРоссия хакерлари АҚШ ҳукуматига киберҳужум уюштиришга ҳаракат қилмоқда — CNN


Коронавирус чекловлари ортидан Ўзбекистон паспорти Британия паспортига тенглашди\nОдатда Сингапур паспорти билан 200 га яқин мамлакатга эркин саёҳат қилиш мумкин. Аммо коронавирус пандемияси билан боғлиқ чекловлар туфайли кўплаб қудратли паспорт ўз кучини йўқотди.\nҲенли паспорт индексига (Henley Passport Index) кўра, чекловлар туфайли Сингапур паспорти Намибия, Беларусь, Қозоғистон ёки Малави паспортидан ҳам яроқсизроқ бўлиб қолган. Бу ҳақда Bloomberg нашри хабар бермоқда.\nНазарий жиҳатдан, Сингапур паспорти билан 192 та давлатга визасиз саёҳат қилиш ёки етиб борганда виза олиш мумкин. Япония паспорти эса дунёдаги энг қудратли паспорт бўлиб, ушбу мамлакат фуқаролари 193 мамлакатга муаммосиз саёҳат қила олади.\nАммо коронавирус чекловларини ҳисобга олган ҳолда, Сингапур паспорти билан атиги 70 мамлакатга саёҳат қилиш мумкин. Яъни, Синпагур паспорти Доминикан Республикаси паспортига тенглашиб қолди.\nКоронавирусга қарши эмлаш дастурлари муваффақиятли амалга оширилаётган мамлакатлар ҳам айни муаммога дучор бўлмоқда. Буюк Британия ва АҚШ паспортлар индексида 7-ўринни эгаллаган бўлиб, ушбу икки мамлакат фуқаролари назарий жиҳатдан 187 та мамлакатга эркин саёҳат қилиши мумкин.\nАммо жорий қилинган саёҳат чекловлари туфайли Буюк Британиянинг паспорт эгалари 60 дан кам мамлакатга эркин саёҳат қила олади. Яъни Буюк Британия паспорти Ўзбекистон паспортига тенглашиб қолди. АҚШ паспорти эса, ҳозир Руандага паспортидек қудратга эга.\nHenley & Partners етакчиси Кристиан Каэлинга кўра, глобал ҳаракатчанлик «камида 2021 йил давомида жиддий чекланганича қолади".


Агар эртага ўлишимизни билганимизда\nУмримизнинг ўтаётган ҳар бир дақиқаси бизни тобора ўлим аталмиш ниҳояга етаклаб боради. Ундан қанчалик қочишга ҳаракат қилмайлик, шубҳасиз белгиланган вақтда бизга етиб келади.\nҲаёт йўлларини босиб ўтаётган инсон ҳолати зинадан юқорилаб бораётган одамга ўхшайди. Зинага илк оёқ қўйиши бу туғилиши, ундаги ҳар бир пиллапоялар эса ўтиб бораётган йиллардир. Аммо у пиллапоялардан олдимизда яна қанчаси қолгани ва нечтасидан сўнг тўсатдан қаршимизда ўлим номли эшик очилиши номаълум.\nҲамма бир кун келиб, балки бир лаҳзадан сўнг бу ҳаёт тугашига ишонади, аммо атрофдаги воқеалар ва кўча-кўйдаги одамларнинг кўплиги ўлимни жонли ҳис қилишимиздан чалғитади. Йигирма йил олдин шаҳар транспорт воситаларини тўлдириб юрган одамлар оломони ҳали ҳам мавжуд, балки янада кўпайган. Уларнинг камаймаётгани ўлимни бизнинг кўзимиздан узоқлаштиради, узоқ-узоқ орзулар қилишга ундайди.\nАслида-чи? Ўтган йил биз кўрган одамларнинг барчаси тирик-ми? Йўқ, албатта. Уларнинг анчаси бу дунёни тарк этишган. Аммо ўсиб келаётган ёшлар уларнинг ўрнини тўлдириб бораяпти.\nЎлим шунчалар бизга яқин бўлишига қарамай, биз унга ўта узоқ бир манзил сифатида қараймиз. Тилимизда жуда яқинлигини бонг урсакда, нафсимиз ҳали масофа узоқ дея кўзларимизни шамғалатади. Натижада гўё ўлим бизга эмас, бошқаларга битилгандек яшаймиз.\nЎлимни бунчалар яқиндан ҳис қилишимиз нима учун керак, нега ҳаёт лаззатларидан роҳатланиб яшайвермаймиз?\nБунинг сабабини Расулуллоҳ соллаллоҳу алайҳи васаллам жуда чиройли тарзда баён этиб берганлар.\n“Ўлимдан кўра (охиратни эслатувчи) яхшироқ воъиз йўқ”.\nХўш, ўлим орқали охиратни эслашдан нима манфаат ва бизнинг ҳаёт тарзимизга қандай таъсир кўрсатади?\nТасаввур қилинг, агар бизга эртага ўласан деб хабар берилса, бугун нима билан машғул бўлар эдик? Шубҳасиз, зиммамиздаги қарзларимизни адо этиш, ҳаммадан розилик сўраш, тинмай истиғфор айтиш ва ибодат қилиш каби ишлар билан ўтказар эдик. Ҳатто кечаси ҳам кўзимизга уйқу келмас, бир дақиқа бўлсада вақтимни яхшилик учун сарфлай, деган бўлар эдик. Кўнглимизга ўйин-кулгу сиғмас, унинг ўрнига охират учун фойдали иш билан машғул бўлар эдик.\nДемак, ўлимни эслаш, баъзилар ўйлагани каби одамни тушкун кайфитга солиб, унинг қўл ва оёғини боғлаб, дунёдан узиб қўймайди, балки уни ёмонликлардан тўсади, бошқаларга зулм қилишдан, бировларнинг ҳаққини ейишдан тўсади. Охирати учун яхши амаллар қилишга, яратган Роббисига кўпроқ ибодат қилишга ундайди.\nИбодат эса, баъзи динларда бўлгани каби дунёни батамом тарк этиб, ибодатхонадан чиқмаслик эмас, балки масжидда ибодат қилиш ҳам, илм ўрганиб, уни ўргатиш ҳам, бирор касб ёки хизмат қилиб жамиятга фойда келтириш ҳам ибодатдир. Чунки динимиз шундай, ҳатто мубоҳ бўлган ишларни яхши ният билан савобга айлантириш ва уни охиратимизга захира қилиш имконини беради.\nПайғамбаримиз соллаллоҳу алайҳи ва салламнинг “Қиёмат қоим бўлаётган пайтда қўлингда экаётган дарахт новдаси бўлса, уни эка олсанг эккин”, деган ҳадиси шарифлари ҳам ўлим яқин бўлиб қолган бўлсада бошқалар ва жамиятга фойда келтирадиган иш билан машғул бўлишга тарғиб қилади.\nКим яна бир неча йил эмас, балки бир неча лаҳза ҳаётда қолишга аниқ ишонади? Ҳеч ким. Бу савдо бошимизга эртага эмас, ҳатто бир неча дақиқадан кейин келиб қолмаслигига ҳеч ким кафолат бера олмайди. Чунки кўча куйда автоҳалокатдан вафот этаётган одамлар ҳам эрталаб уйидан чиқиб кетаётган вақтда сиз билан биз каби чиқиб кетган. Унинг ҳам бугунги куни режасида “ўлиш” деган банди бўлмаган. Бироқ ўлим шундай, у тўсатдан келади.\nДемак, ўлимни ҳақиқий маънода ҳис қилган одам умрини ғанимат билади, яхши амалларни кўпайтиради, бировга ёмонлик қилиб, тавбага улгурмай қолишдан чўчийди, ибодат қилишни ортга сурмайди ва доимо Аллоҳни ёдда тутади ҳамда вафотидан кейин ҳам ортидан бориб турадиган садақаи жорияларни жамият ва халқ учун қолдиришга ҳаракат қилади.\nБарчамизни умр неъматини ғанимат билувчи бандаларидан қилсин.\n1041 марта ўқилди\nДругие материалы в этой категории: « Танқидни қандай қаршилайсиз?\tНишонга урилган гаплар: “Бир-биримизга раҳмли бўлайлик, шояд Аллоҳ таоло бизга раҳм қилса!” »


Ўғлим мендан бегона қизни устун қўйди... - 8 Апреля 2016 - www.SheJoT.CoM\nГлавная » 2016 » Апрель » 8 » Ўғлим мендан бегона қизни устун қўйди...\nЎғлим мендан бегона қизни устун қўйди...\nТаҳририятимизга хат йўллаган водийлик онахоннинг қалб сўзлари балки бугун кимларгадир қандайдир қарор чиқаришига кўмак берар. Бизни тўққиз ой вужудида, бутун умр эса қалбида кўтариб, асраб-авайловчи муштипар оналаримизни асраб-авайлайлик...\nСен туғилганингда бутун дунёда отанг иккимиздан бахтлироқ одам йўқдай эди. Фарзандимиз улғайиб инсофли, диёнатли, мард ва жасур бўлиб етишсин, деган яхши ниятлар билан сенга Жасур дея исм қўйдик. Сендан кейин уканг ва синглинг туғилишди. Биз сени уканг ва синглингга намуна сифатида кўрсатардик. Мактабда эришган муваффақиятларинг ҳақида гапириб, уларга сендан ўрнак олишларини тайинлардик. Сен синфдаги энг фаол ўқувчи эдинг. Тиришқоқлигинг ва ўткир зеҳнинг билан деярли ҳамма фанларни аъло баҳоларга ўзлаштирардинг. Бундан биз чексиз ғурур ва ифтихорга тўлардик. Ушалмаган орзуларимиз ва эришолмаган ҳавасларимиз ижобатини сенда кўришни истардик.\nОтанг корхона ишчиси, мен эса ўқитувчи бўлиб ишлаганмиз. Оддийгина, аммо ўзимизга тўқ ҳаёт кечирардик. Отанг иккаламиз сизларни ҳеч кимдан кам қилмасликка интилардик. Болалар катта бўлавергани сайин уларнинг ташвишлари ҳам ортиб борар экан. Ҳаёт йўллари паст-баландликлардан иборат экан. Сен тиббиёт соҳасига қизиқиб қолдинг. Келажакда мана шу соҳада олий ўқув юртига киришни орзу қилардинг. Қўшимча дарслар учун пул керак эди. Бизнинг маошимиз эса рўзғордан ортмасди. Буёқда уканг ва синглинг ҳам улғайиб қолишди.\nШунда мен сен учун касбимни, ўзим севган ва бир умр ишлаган касбимни қурбон қилишга аҳд қилдим. Ишдан бўшадим. Деҳқон бозорида сабзавот олиб-сотишга киришдим. Унча-мунча даромад қилиб, имтиҳонга пухта тайёрланишинг учун, репетиторга қатнашинг учун шароит яратдик. Бозорда савдо қилиш ҳамма ўйлаганидек осон эмас экан. Гоҳида тинчгина мактабда дарс бериб юрсам бўлмасмиди, деб қўяман. Яна фарзандларим, сени, уканг ва синглингни ўйлайман. "Ҳали ўғлим ўқишларга кириб кетса, катта шифокор бўлади, ўшанда бу қийинчиликларим унут бўлиб кетади” дейман-да ўзимни овутаман.\nКўп ўтмай сен имтиҳонлардан муваффақиятли ўтиб, тиббиёт институти талабасига айландинг. Отанг ва менинг юзимизни ёруғ қилдинг, қалбимизни ғурурга тўлдирдинг. Шартнома асосида кирган бўлсанг ҳам бошимиз кўкка етди. Шартнома пулини амаллаб тўлаймиз, муҳими ўз кучи билан кирди-ку, деб қувондик. Қавму қариндошлар, қўни-қўшнилар бизга ҳавас қиларди. Бизнинг болаларимиз ҳам Жасурга ўхшасин, деб ният қилишарди. Сендек билимли ва ақлли фарзандни вояга етказаётганимиз учун устозларинг ҳам бизга бир неча марта миннатдорчилик билдиришарди.\nВақт оқар сувга ўхшар экан. Кўз очиб юмгунимизча етти йил ҳам ўтиб кетибди. Катта дўхтир бўлиш учун яна уч йил ўқишинг керак экан. Бунга ҳам рози бўлдик. Аммо сен аввал бироз ишлай, дединг. Жудаям ақлли болам бор-да, бизни яна қийналиб шартнома пулини тўлаб ўқитишимизни истамади шекилли, деб ўйладик. Хуллас, шаҳардаги диагностика марказида ишлай бошладинг. Мен орқаваротдан сенга қиз излашга тушдим. Ўқимишли, иболи, эсли, ҳушли келин қилишни орзу қилардим. Олий маълумотли, келишган, ақлли ўғлимга айнан шундай қиз ярашади-да, ахир. Отанг иккаламиз кейинги пайтларда тез-тез тўй ҳақида гаплашардик. Қайси ресторанда ўтказишимиз, кимларни айтишимиз ҳақида орзу-ҳавас қилардик. Илоҳим иболи-ҳаёли, ўқимишли қиз учрасин-да!\nШундай кунларнинг бирида қўл телефоним жиринглади:\nҲамкасбингнинг қолган гапларини эшитмадим. Телефон узилиб қолдими ёки эшитишни ҳоҳламадимми, аниғини билмайман.\nУйга келишинг билан сени сўроққа тутдим. Сен ҳақингда эшитган гапларим ёлғон эканлигини айтишингни истагандим. Лекин бунинг акси бўлди. Ҳаммаси рост экан. Курсдошингнинг тўйига борганингда танишибсан у қиз билан. Ота-онаси Россияда ишлаб юришар экан. У қиз эса ҳеч қаерда ўқимаган, бунинг устига соғлиғи қониқарли эмас, олти марта жарроҳлик амалиётини бошдан кечирган экан. Буларни сендан эшитиб, даҳшатга тушдим. Ахир, она сифатида менинг ҳам ўзига яраша орзу-ҳавасларим бор. У қиз тенгинг эмаслигини билиб туриб, тақдирингга бефарқ бўлолмайман-ку! Насиҳат қилдим, йиғладим, сиқтадим.\n- Болам, ҳали ўқишингни давом эттиришинг керак. Кейин ўзингга муносиб қиз топиб уйлантираман. Эс-ҳушингни йиғиб ол, — дедим.\n- Мен у қизга ваъда бериб қўйдим, ойи! — қалбимни ўртаган жавобинг шу бўлди.\nКейинги пайтларда ўзгариб қолганинг сабабини англагандек бўлдим. Ҳатто туғилган кунингда биз сенга совға қилган сўнгги русумдаги телефон аппаратини ҳам ўша қизга берганингни билдим. Ўзингдан сўраганимда бу ҳақда жавоб беришни истамагандинг. Ишга кирганингга 3 ой бўлса ҳамки, маош олганингни кўрмагандим. Кейин билсам, маошингни унга бераётган экансан.\nБир куни телефонингни олиб ўша қизга қўнғироқ қилдим.\nҚизим, ўғлим ҳали ўқишини давом эттириши керак. Унинг хаёлини бўлманг. Кейин менинг ҳам орзу-ҳавасларим бор. Ўқимишли ўғлимга муносиб қизни келин қилиб олиб бермоқчиман. Бу билан сизни камситмоқчи эмасман. Сиз ҳам ўз тенгингиз билан бахтли бўласиз, ҳали, — дедим.\nҚиз гапларимни индамай эшитди. Бўлди, энди қўнғироқ қилмайди, деб ўйлагандим. Аммо, чучварани хом санаган эканман. У қиз мен ўйлаганимдек бир гапга кўнадиган қиз эмас экан.\nҚизнинг ота-онаси ҳам тагли-тугли, олий маълумотли, устига-устак келишган, хушмуомала куёв топилганидан хурсанд бўлишибди. Биз совчи бўлиб боравермаганимиздан кейин қўшни тумандан икки аёлни топиб, уларга пул беришибди. Улардан бири гўёки сенга хола, иккинчиси эса амма бўлиб қизникига боришибди. Қизнинг ота-онаси маҳалла-кўй олдида "мана қизимизга совчи келди”, деб овоза қилишибди. Одатда бундай хабарлар тез тарқалади. Амманг ўша туманда яшайдиган дугонасидан сени ўша қиз билан унаштиришганини эшитиб, менга қўнғироқ қилди.\nЎша пайтдаги аҳволимни ҳозир сўз билан таърифлаб беролмайман. Мен шу умидлар билан фарзанд катта қилдимми? Шу умидда емай едирдимми, киймай кийдирдимми? 9 ой бағримда кўтариб, дунёга келтирган фарзандим бугун юзимга оёқ қўйдими? Қайси гуноҳим учун? Мана шундай жавобсиз саволлар гирдобида қолдим. Наҳотки қаердадир хато қилдим? Аммо қаерда? Сенга берган чексиз меҳрим учун жазоми бу, болам?\nЭртасига амманг билан ўша қиз яшайдиган маҳаллага бордик. Маҳалла фуқаролар йиғини ҳузурига кириб, вазиятни тушунтирдик. Қизнинг ота-онасини, яқинларини чақиртиришди ва биз билан юзма-юз қилишди. Сен уларнинг қизларини яхши кўришингни, қизнинг ҳам сенда кўнгли борлигини айтишди. Мен эса гўёки "фарзанди бахтига тўсиқ бўлаётган” онага чиқиб қолдим. Биз совчи жўнатмаганимиздан сўнг сен шундай йўл тутишга мажбур бўлибсан, гўёки. Маҳалла раиси қизнинг ота-онасини тартибга чақириш ўрнига менга "Энди ёшларга оқ фотиҳа беринг, қаршилик кўрсатманг” деди. Энг алам қиладигани, ўша куни қизнинг холаси мени ҳамманинг олдида қўпол сўзлар билан ҳақорат қилди. Бундай муносабатдан кейин қандай қилиб улар билан қуда-анда тутинай?\nҚариндошлар билан йиғилиб, сенга насиҳат қилдик, аммо фойдаси бўлмади. Кўзинг кўр, қулоғинг кар бўлиб қолди. Сен ота-онанг, қариндошлар, ҳаммамизнинг юзимизга оёқ қўйдинг. Агар эсингда бўлса, синглингни унаштириб қўйгандик. Бу воқеалардан кейин қуда томон айниб қолиб, тўйни қайтаришди. Ўзим қандли диабет касаллигини орттириб олдим.\nСенинг тўйинг бўлаётганини эшитиб, устимдан кимдир муздек сув қуйиб юборгандек бўлди. Менинг ишонган боғим, суянган тоғим, сендан буни кутмагандим. Нега бундай бўлди? Бир умр оқ ювиб, оқ тараган ота-онангдан афзал бўлдими, у қиз? Сенга берганимиз - чексиз меҳримиз эвазига топганимиз қаҳр бўлдими, болам?\nКатегория: HIKOYALAR / ХИКОЯЛАР | Просмотров: 1154 | Добавил: iphone | Рейтинг: 0.0/0


WikiLeaks: Эрдўған шахсан ўзи Россия самолётини уриб туширишга буйруқ берган\n19:13 / 06.12.2015\nТуркия президенти Ражаб Тойиб Эрдўған Сурияда ИШИДга қарши операцияда иштирок этаётган Россиянинг Су-24 ҳарбий самолётини уриб туширишга шахсан ўзи буйруқ берган. Бу ҳақда аноним хабардор манбага иқтибос келтирган ҳолда WikiLeaks твиттерида маълум қилмоқда.\nТаъкидланишича, манба олган маълумотларини Фуат Овний ники остида твиттерда чоп этади.\nХабарда айтилишича, Эрдўған бу буйруқни самолёт уриб туширилишидан 6 ҳафта олдин берган. Манбанинг таъкидлашича, Туркия президенти шу тариқа ҳукуматни бирлаштириш ва қўллаб-қувватлов олиш учун “Туркияни Россия билан уруш ёқасига қўймоқчи” бўлган.\nАввалроқ Эрдўған агар Туркия Су-24 самолёти Россияга қарашли эканлигини билганда бошқача йўл тутарди, деб айтган эди.


Жиззахдаги “Ёш журналистлар” мактабида нималар ўргатилади? » Sangzor.uz - Инновацион ахборот портали\nSangzor.uz » Жамият » Жиззахдаги “Ёш журналистлар” мактабида нималар ўргатилади?\nЖиззахда Ўзбекистон Республикаси Олий Мажлиси ҳузуридаги Нодавлат нотижорат ташкилотларни ва фуқаролик жамиятининг бошқа институтларини қўллаб-қувватлаш Жамоат фондининг гранти асосида “Ёш журналистлар” мактаби ташкил этилди. Ўзбекистон Журналистлари ижодий уюшмаси Жиззах вилояти бўлимининг “Етук маънавиятли ва юксак маданиятли ёшлар Ватан тараққиёти пойдевори” лойиҳаси доирасида ташкил этилган мактабда нималар ўргатилади. Бу ҳақда лойиҳа раҳбари Нодира Алимова бизга қуйидагиларни маълум қилди.\nВилоятда журналистика соҳасига қизиққан ёшларнинг билим ва малакасини ошириш мақсадида амалга оширилаётган лойиҳа 8 ойга мўлжалланган. Ўтган йилнинг ноябрь ойидан 2021 йилнинг июль ойига қадар қатор тадбирлар амалга оширилди. Лойиҳа доирасида ҳудудий уюшманинг “jurnalistika.uz” расмий сайти яратилди.\nЎтган 2020 йилнинг ноябрь-декабрь ойларида мактабга тингловчиларни қабул қилиш тўғрисида эълон берилган бўлиб, унга кўра журналистикага қизиққан тўқсонга яқин ёшлардан ҳужжатлар келиб тушди. Тингловчиларни саралаш учун ўтказилган танловда 30 ёшгача бўлган ўттиз нафар истеъдодли ёшлар мактабга қабул қилинди.\nМактабда тингловчиларга матбуот, телевидение, радио, интернет журналистика ва фотожурналистика йўналишлари бўйича етук мутахассислар томонидан билим ва маҳорат дарсларини ўтказиш белгиланган. Дастлабки машғулотлар Ўзбекистон жаҳон тиллари университети, Халқаро журналистика факультети доценти, Ўзбекистон журналистларни қайта тайёрлаш маркази тренери Наргис Қосимова томонидан ўтказилди. Унда тингловчилар журналистика тарихи, журналистиканинг ижтимоий масъулияти, журналистика фани ва унинг таркиби, жанрлар ёш журналистларга тушунтиришлар берди. Шунингдек, машғулотларни вилоятдаги бир қатор тажрибали журналистлар – “Ўзбекистон” телеканалининг вилоят бўйича мухбири Дилмурод Абдураҳимов, вилоят телерадиокомпанияси, радио гуруҳи бош муҳаррири Сайёра Тўхтаевалар тил ва услублар, ахборот ва таҳлилий материаллар тайёрлаш бўйича тингловчиларнинг билим ва маҳоратини оширмоқдалар.\nМаълумот ўрнида: Бугунги кунда Жиззах вилоятида 30 га яқин оммавий ахборот воситалари, жумладан, 27 та босма ва 1 та интернет оммавий ахборот воситалари, 1 та вилоят телевидениеси, 1 та вилоят радиоси, 1 та нодавлат телеканал, фаолият кўрсатмоқда. Уларда 30 нафарга яқин ижодий ва техник ходимлар меҳнат қилмоқда. Шунингдек, 20 дан ортиқ марказий нашр ва телерадиоканаллар мухбирлари ҳамда вилоят, туман ҳокимликлари, бошқармалар тасарруфидаги Ахборот ва матбуот хизматлари фаолият кўрсатмоқда.\nЖиззахда “Рақамли Ўзбекистон - 2030” стратегияси доирасида амалга оширилаётган ишлар муҳокама этилди\n40 МИЛЛИОН СЎМ: ШУНЧА ПУЛНИ НИМА ҚИЛАСИЗ?


Шавкат Мирзиёев амалдорлар нима қилса, ўзгариш бўлишини айтди | Qalampir.uz\nШавкат Мирзиёев амалдорлар нима қилса, ўзгариш бўлишини айтди\nЖамият\t12 Сентябрь 2019 11:58 4164\nАввалроқ, 11 сентябрь куни Ўзбекистон Республикаси Президенти Шавкат Мирзиёев раислигида кичик бизнес ва хусусий тадбиркорликни янада ривожлантириш ҳамда давлат бюджетига кафолатланган тушумларни таъминлаш масалаларига бағишланган видеоселектор йиғилиши бўлиб ўтгани ҳақида хабар берган эдик.\nЙиғилишда Давлат раҳбари ўрта ва кичик бизнес соҳасининг истиқболи ҳақида гапирди: “Ўрта ва кичик бизнес эртанги бизга куч қудрат берадиган ташкилотлар шулар бўлади. Бизни боқадиган ташкилот шулар. Бу ҳаёт мамотимиз. Тадбиркор билан учрашиб, сени муаммонг нима, жойида бориб шароитини яратиб берсак, улар билан ҳақиқатда гаплашсак, ўзгариш бўлади”, деди Шавкат Мирзиёев.\nШунингдек, йиғилишда Ўзбекистон Республикасининг тадбиркорлар мурожатларини кўриб чиқиш қабулхоналари ташкил этилганидан кейин Ўтган 3 ой мобайнидаунга 12 мингдан ортиқ мурожаат келиб тушган. Уларнинг асосий қисми кредит, ер ажратиш ва бошқа масалаларга тегишли. Энг кўп мурожаатлар Тошкент, Қашқадарё, Андижон, Самарқанд вилоятларига тўғри келган.\nУшбу мурожаатларнинг 9 мингтаси ёки 75 фоизи жойида, шундан 40 фоизи бевосита туман даражасида ҳал бўлган. Бу ҳолат илгари қуйи бўғин раҳбарлари тадбиркорлик соҳасидаги мавжуд муаммолар билан умуман шуғулланмаганидан далолат беради.\nШу боис Бош вазирга жойлардаги қабулхоналарга тадбиркорлик субъектларидан тушаётган мурожаатларда кўтарилаётган муаммоларни жойида ҳал этиш, республика даражасидаги муаммоларни аниқлаб, уларни бартараф этиш чораларини кўриш топширилди.\nПрезидент Ховос тумани мисолида жойларда ҳар бир кичик бизнес субъекти билан ишлаш, уларнинг муаммосини тезкорлик билан ҳал этиш бўйича яратилган янги тизимни республиканинг барча ҳудудларида кенг жорий этиш зарурлигини таъкидлади.\nУшбу янги тизим натижасида Ховос туманида шу йил охиригача қарийб 1 триллион сўм инвестиция ўзлаштирилади. Кичик бизнес субъектлари 2 баробар ошиб, 7,5 мингта янги иш жойлари ташкил этилади. Экспорт 5 баробар кўпайиб, 3 миллион долларга етказилади.\n“Ховосдаги дастлабки натижалар тадбиркорлар ва салоҳиятли инвесторлар доимий равишда мулоқот қилиб, уларнинг дардини эшитиб, муаммоларини ҳал этишга қаратилган ушбу тизимининг ўз вақтида йўлга қўйилганини яна бир бор исботлаб турибди", деди Шавкат Мирзиёев.\nВидеоселекторда янги тадбиркорлик субъъектларини ташкил қилиш, уларни ҳар томонлама қўллаб-қувватлаш борасида топшириқлар берилди. Фаолияти тўхтаган корхоналарни тиклаш буйича жорий қилинган тизим асосида амалга оширилаётган ишлар кўриб чиқилди.\nЎтказилган ўрганишларда 13 мингта тадбиркорнинг ер олиш, коммуникация тармоқларига уланиш, лицензия ва кадастр ҳужжатларини расмийлаштириш буйича муаммолари борлиги аниқланган.\nМирзиёев пойтахтдаги замонавий уйлар қурилиши билан танишди Шавкат Мирзиёев халқаро мукофотга лойиқ топилди Мирзиёев Қўқон ва Марғилонга оид кўрсатмалар берди Мирзиёев билмайдиган, хоҳламайдиган раҳбарлар ҳақида гапирди (видео) Президент Шаҳидлар хотираси хиёбонига борди Мирзиёев пойтахтда қад ростлаган “Наврўз” боғини бориб кўрди\n25 Февраль 12:25 30953\n27 Февраль 13:17 25786\n25 Февраль 09:35 24421\n25 Февраль 15:48 17313\n25 Февраль 12:30 13155


by · Published 29.02.2020 · Updated 29.02.2020\nИзлаган имкон, изланмаган баҳона топади, дейдилар. Шахсий хўжалигида молхонаси, томорқаси бор тадбиркор кичкина имкониятларнинг ўзидан оқилона фойдаланиб, ҳам оиласини, ҳам бозорни чорвачилик ва деҳқончилик маҳсулотлари билан таъминлаши, рўзғорига қут-барака киритиши мумкин. Ҳайдовчилик, қурувчилик касбини эгаллаган Гулистон тумани “Шарқ ҳақиқати” маҳалласида яшовчи Шокиржон Ҳазратқулов Президентимиз томонидан тадбиркорларга яратиб берилаётган қулай шарт-шароитлардан фойдаланиб, 2017 йилда инкубаторияда жўжа очириб, етиштиришни йўлга қўйди. Зарур жиҳозларни Тошкентдаги бозорлардан сотиб олиб келиб, уйида бир жараённинг ўзида 1500 та жўжа очадиган қўлаки инкубаторияни ясади. Жиҳозларни сотиб олиш, инкубатория-ни ясашга бор-йўғи 5 миллион сўм миқдорда маблағ сарфланди.\nШу тариқа тадбиркор аввал қишлоқдаги, кейинчалик тумандаги парранда боқувчиларни соғлом, тухум етиштириш учун боқиладиган жўжалар билан таъминлай бошлади. Тухумларни келтириб, инкубаторияга жойлаштиради, ҳароратнинг бир меъёрда сақланишини назорат қилиб туради. Электр токи ўчиб қолган пайтларда бензин билан ишлайдиган генераторни ишга солади. Ҳаш-паш дегунча 21 кунда тухумдан жўжалар очирилади. Ёш жўжаларни беш кун боқувда сақлаб, кейин буюртмачи — талабгорларга етказиб беради. Кўриб турибсизки, ҳар бош жўжа 5 минг сўмдан сотилганда ҳам бир жараён — бир ойнинг ўзида оила инкубаториядан 7,5 миллион сўм даромад олаяпти. Бир йилда инкубаторияда тўрт марта жўжа очирилганида шунинг ўзидан тадбиркор 30 миллион сўм даромад қилади.\nПаррандачилик кони фойда эканлигини яхши ангалаган Шокиржон Ҳазратқулов хонадонида бир жараёнда 150 тадан жўжа очадиган яна 2 та кичик инкубаторияни ташкил этди.\nХалқимизда эпли келин, сепли келин, деган нақл бор. Оилага янги тушган келин Покиза Мирзаева қайнотаси Шокиржондан ҳам ишбилармон чиқди. Икки йил аввал тумандаги саноат касб-ҳунар коллежини тамомлаган Покизахон ўтган йили “Ҳар бир оила — тадбиркор” дастури доирасида “Агробанк”нинг Гулистон тумани филиалидан 30 миллион сўм миқдорда имтиёзли кредит олиб, хонадонда туяқуш боқишни йўлга қўйди. Туманда биринчи бўлиб туяқушчилик билан шуғулланаётган тадбиркорларнинг хонадонида ноёб паррандалар соғлом, дуркун ўсаяпти. Ҳозир туяқушлар бир ёшдан ошди.\n— Туяқуш ўт-ўланни танламай ейдиган хушхўр ҳайвон саналади, — дейди Покиза Мирзаева. — Улар бир ярим ёшга етганида тухумга киради. Ҳар дона тухуми бозорда 100 долларга, бир килограмм гўшти 100 минг сўмга сотилади. Унинг туёқлари ҳам ноёб. Бу антиқа жониворни кўпайтириб, келажакда тадбиркорларга етказиб беришни эзгу ният қилганмиз.\nТуяқушларни парваришлашда Покизага турмуш йўлдоши Аброр, қайнонаси Дилфуза Ҳаз-ратқуловалар яқиндан ёрдам беришаяпти. Оиладаги кичик паррандачилик фермасида 100 та товуқ, 2 та товус, 9 та қирғовул, ҳар бири 5 килограмм-гача гўшт қиладиган хитойча “брама” зотли товуқлар ҳам боқилмоқда. Паррандаларнинг янги зотларини кўпайтириш, бу соҳага янги инновацияларни жорий этиш Шокиржон Ҳазратқулов хонадони аъзоларининг чинакам “хобби”сига айланган.\n— Паррандачиликни жадал ривожлантириш, уларни йил давомида озуқа билан таъминлаш учун ем-хашак етиштирадиган ер керак, — дейди Ш.Ҳазратқулов. — Маълум майдонда озуқа экинлари ўзимизда етиштирилса, парранда ва маҳсулот таннархи ҳам шунча арзон бўлади.\nКатта ва эзгу ишга қўл урган тадбиркорни, албатта, туман ҳокимлигидаги масъуллар қўллаб-қувватлашлари, ем етиштириш учун унга ер ажратилишида амалий кўмак беришлари зарур.\nСуратларда: ёш тадбиркор Покиза Мирзаева жўжа очириладиган инкубаторияда; ота-бола Аброр, Шокиржон ва Дилфуза Ҳазрат-қулова гўштга мўлжалланган “брама” зотли жўжани кўздан кечиришмоқда.\nФурқат ТОШМАТОв олган суратлар.


Аёллар шеърияти » MUZAFFAR.UZ\nПойтахтга келган пайтларим, бир адабий даврада шеър ўқидик. Устоз шоирлардан бири ёнидаги шоирага: "Булар тўшак шеърияти давомчиларими", деб сўради. У беҳаёларча бош силкиб кулди. Шундан кейин дугонам (истеъдод эди) ҳижобга кириб кетди. Рассомлар кўзига одамлар яланғоч кўринади, дейишади. Наҳот, шоиралар айрим (ювуқсизлар) кўзига шундай кўринса?..\nЗебунисо ҳам бу азобни тортган. Нодира ҳам. Қурбонжон Додҳо саройда шеър ўқиб, хон назарига тушгач, ҳасадгўйлар ўлимга ҳукм қилишгача борган. Аскарлар қатл қилишга кўзи қиймай, узоқ қишлоққа олиб бориб, бир чолга ҳадя қилиб юборган. "Хотинлар шеърияти" деган нописанд ибора ўша даврдан қолган.\nАхматова, Цветаевага ҳам бу изтироблар бегона эмас.\nЯқинда шоира Мунаввара Ойматованинг америкалик шоира Эмили ҳақида ёзган мақоласини ўқидим. Мингдан ортиқ шеъри қолган шоира тириклигида ҳеч кимга кўрсатмаган. Ўлгандан кейин машҳур бўлган. Эҳтимол, Эмили ҳам бузуқ нигоҳлардан жиркангани учун ўзини оммага намоён этгиси келмагандир. Ишхоналарда ҳам шу -- шоиралар (худди бошқа касб эгалари бундан мустаснодек)нинг неча марта эрга теккан-ю, тегмагани, фарзандлари кимданлиги, ким билан дон олишиб юрганигача муҳокама қилишади. Ғашинг келади. Эй, булар туппа-тузук одамни ҳам айбини ахтариб, гуноҳкор қилади. Назари паст, ҳасадгўй, хулқида тўғрилик, қалбида тозалик, қонида поклик йўқ, дейману кўп ўйлайман: Шеърларимни ким учун ёзаяпман? Поклик, иффат ҳақида (Ё, йўқми?) кимга сўзлаяпман?.. Кўнгилнинг фарқига бормаган замонгами? Дилини моғор босган замондошларга(ми?) Фисқу фуружга ботган халққами? Аёл поклигига шуҳба билан қараган келажакками? Мен кўп ўйлайман: Қишлоққа қайтиб кетсаму қолган умримни гуллар ўстириб тамом қилсам... Қадрсиз, имонсиз, фасодга ботган жойларда нима қиламан. Ичимда Исонинг мингта игнаси, чақчайган замон мени ютиб юборгандек... Кўр ва кар атрофимдагиларга нафақат шоиралар, АЁЛ, ОНА, СИНГИЛ, ҚИЗларни фоҳишадек мазах қилманг, булғаманг, кулманг, майдалаштирманг, дегим келади...\nЧоп этилган: 30-08-2019, 05:47\nШоира - Хосият Бобомуродовага табрик!\nЧоп этилган: 2-05-2019, 03:37\nҚАРЗ ВА АРЗ\nЧоп этилган: 17-02-2019, 06:18\nИкки ижодкор билан ижодий учрашув\nЧоп этилган: 3-06-2018, 09:00\nКомила қиз, Комила\nЧоп этилган: 30-12-2017, 06:18


Алишер Навоий номидаги Ўзбекистон Миллий кутубхонаси ва Туркия Миллий кутубхонаси ўртасида имзоланган меморандумга мувофиқ, Ўзбекистон Миллий кутубхонаси, Қорақалпоғистон Республикаси, Андижон, Фарғона, Наманган, Навоий, Қашқадарё, Сирдарё вилояти ахборот-кутубхона маркази раҳбар-ходимларидан иборат делегация Анқара шаҳридаги кутубхоналарда касбий малака ошириш тадбирларида иштирок этиб, кутубхоналар фаолияти билан яқиндан танишдилар.\nДелегация аъзолари Туркия Миллий кутубхонаси, Билкент университети кутубхонаси, Жебежи халқ кутубхонаси ҳамда Меҳмет Акиф Эрсой адабиёт-музей кутубхонасида бўлди.\nСафар давомида бугунги кунда Туркия кутубхоналари тизими, давлат томонидан кутубхоналарни қўллаб-қувватлаш тартиби, ахборот асрида кўрсатаётган фаолияти, фойдаланувчиларга хизмат кўрсатиш шарт-шароитлари, босма ва электрон китоблардан фойдаланиш даражаси, кутубхона фондларини рақамлаштириш жараёнидаги илғор тажрибалар, нодир ва қўлёзма асарларни сақлаш, реставрация қилиш, уларни китобхонларга тақдим қилиш масалалари, аудиокитобларни қай даражада йўлга қўйилганлиги каби масалаларни қамраб олган давра-суҳбатлари ва таништирув экскурсиялари ташкил этилди.\nТуркия Миллий кутубхонаси директори Зулфи Томаннинг таъкидлашича, кутубхона Туркия маданият ва туризм вазирлигига қарашли. Унинг филиаллари йўқ. Вазирлик тизимида 1200 халқ кутубхонаси ва бошқа тизимларда (ўқув юртлари, ҳокимликлар, идора ва ташкилот кутубхоналари) жами 22 000 кутубхона мавжуд. Туркия олий ўқув юртларида кутубхоначилар тайёрловчи 22 факультет бор. Туркия Миллий кутубхонаси барча кутубхоналарга методик ёрдам кўрсатувчи марказ ҳисобланади.\nМиллий кутубхонанинг ёзма ва нодир асарларни тўпловчи бўлими Истанбулда жойлашган. Ёзма асарлари 400 мингдан зиёдни ташкил этади. Бугунги кунда Миллий кутубхона томонидан фондни рақамлаштириш ва электрон тарзда хизмат кўрсатишга алоҳида эътибор қаратилаётгани таъкидланди\nКутубхоналарнинг давлат томонидан молиялаштириш тизими яхши йўлга қўйилган. Фонд тўлдирилиши, янги ахборот технологияларини жорий этиш, мавжуд фонддан унумли фойдаланиш, бу борада Туркия фуқароларига алоҳида имтиёзлар бериш каби масалалар ижобий самараларини кўрсатган.\nҚўлёзмалар, нодир асарлар, қадимий аксессуарлар (пул бирликлари, диск, грампластинка, пластинка, почта маркалари, тақвимлар, қадимий расмлар, лоторея намуналари, ноталар… 30 хилдан зиёд) учун эса алоҳида маблағ ажратилади. Энг асосийси, кутубхона фуқаролардан тўғридан-тўғри адабиётлар ва ушбу аксессуарларни сотиб олиши мумкин.\nМиллий кутубхона фондида қўлёзма асарлар 27796 нусхани ташкил этади. Уларнинг 70 фоизи араб тилида, 20 фоизи турк тилида ва қолган 10 фоизи форсча, грекча ва бошқа тилларда сақланади. Асарлар асосан 1928 йилдан олдинги усмоний алифбосида ёзилган. 1454 эски лотин ёзувида. Бу асарлар тўлиқ электрон шаклда, омма учун очиқ ҳолда тақдим этилган.\nКутубхонада имконияти чекланган китобхонлар учун барча шароитлар яратилганини ҳам алоҳида ўрганилди. Кўриш қобилияти паст ва умуман аудиокитобларга қизиқувчилар учун овоз ёзиш студияси ташкил этилган. Студия 5 та хонадан иборат бўлиб, асосан волонтёрлар (кўнгиллилар) ўртасида танлов ўтказилиб, овоз диапазони талабга жавоб берадиган фуқаролар танлаб олинади. Ва кўриш қобилияти 40 фоизгача бўлган фуқаролар талабномаси ёки режа асосида аудио асарлар яратилиши йўлга қўйилган. Бу 2007 йилда бошланган.\nБу лойиҳа асосан кўзи ожизлар учун яратилган бўлиб, уларнинг осон фойдаланишлари учун барча қулайликлар мавжуд. Масалан овозли қидирув тизими, танлаш, фойдаланиш, буюртма бериш каби афзалликлари бор. Шунингдек, китоблар билан мусиқа ҳам инсон руҳий оламининг бир қисми ҳисобланади. Шу боис мусиқий бўлим ҳам очилган бўлиб, портал орқали мумтоз мусиқий асарлар ҳам яратиб келинмоқда.\nМиллий кутубхона бир вақтнинг ўзида 1600 нафар фойдаланувчини қабул қила олади ва бугун билимга чанқоқ ёшлар хизмат кўрсатиш ўрнидан фойдаланиш учун навбат кутишларига тўғри келмоқда.\nБилкент университети кутубхонасида айниқса, қўлёзма ва нодир асарларни сақлаш, ундан фойдаланиш тартиби, аудио ва видео материаллар учун алоҳида хизмат турини ташкил этилганлиги, ундан фойдаланиш учун махсус хоналар ажратилиб, жиҳозланганлиги эътиборга молик.\nЖебежи халқ кутубхонаси, Меҳмет Акиф Эрсой адабиёт-музей кутубхонаси ҳам мақсад ва вазифаларидан келиб чиқиб, деярли бир хил хизмат кўрсатади. Бу кутубхоналарда фойдаланувчилар учун асосан фонд очиқ туради. Жебежи халқ кутубхонасида болалар учун алоҳида бўлим ташкил этилган ва ўзига мос шароит яратилган. Адабиёт-музей шаклидаги Меҳмет Акиф Эрсой кутубхонаси эса шинамлиги ва қулайлиги билан фойдаланувчида мутолаа завқини, бадиий адабиётга бўлган қизиқишини оширишга хизмат қилади.\nАҳмад Фарғоний номидаги вилоят ахборот-кутубхона маркази 2 йилдан буён “Мен ўқишни севаман” акцияси ташкил этилмоқда. Мазкур акция Туркия кутубхоналарида ҳам ўтказилди.\nАҳмад Фарғоний номидаги\n« Фарғона вилояти ҳокимининг қарори\nВодий тулпорлари »


17 Iyun 2020 Yil 13483\nСўнгги пайтда шаҳримизда коронавирус инфекцияси билан касалланганларнинг сони ошиб бормоқда. Натижада бугунги кунда “Малика” СМ, Юнусобод деҳқон бозори ва Учтепа туманидаги “Ўрикзор” савдо комплекси фаолияти тўхтатилди.\nБундан ташқари, шаҳримизнинг 71 та маҳалласи эпидемиологик нуқтаи назардан “қизил” ҳудудга киритилиб, у ерларда Коронавирусга қарши республика махсус комиссияси баённомаси билан белгиланган чоралар қўлланилади. Мазкур маҳаллаларга кириш ва чиқиш жойлари ёпилади ва стационар постлар ўрнатилиб, у ерда Тошкент шаҳар ИИББ ходимлари, Миллий гвардия хизматчилари ва санитария-эпидемиология назорати хизмати ходимлари навбатчилик қилишади. Маҳаллалар ҳудудларида суткалик навбатчилик ташкил қилинади ва қатъий назорат ўрнатилади. Эслатиб ўтамиз, “қизил” ҳудудда яшовчи фуқароларга уйдан фақат озиқ-овқат ва дори маҳсулотларини харид қилиш учун чиқиш мумкин. Шу билан бирга албатта тиббий ниқоб тақиш зарур.\nБарчамиз ҳолатнинг жиддийлигини англаб, санитария-эпидемиология қоидаларига масъулият билан ёндашишимиз керак. Ўз соғлиғингизни ва яқинларингизнинг саломатликларини хавф остига қўйманг. Оддий ниқоб ҳам вирус ташувчи ва атрофдагилар орасида яхши тўсиқ вазифасини ўташини унутманг. Қўлларингиз билан юзингизга тегманг. Ижтимоий масофани сақланг. Жамоат жойларида ва бозорларда расталарга, суянчиқларга ва бошқа сатҳларга қўлингизни теккизманг. Ижтимоий масофани сақланг. Ўзингизни ва яқинларингизни эҳтиёт қилинг, саломат бўлинг.\nЭпидемиологик хавф бўйича “қизил” тоифага киритилган Тошкент маҳаллалари (туманлар бўйича) рўйхати:\nОлмазор тумани: «Шодиёна», «Истиқбол», «Ниҳол», «Ёшлик», «Чиғатой Оқтепа», «Гулзор», «Аҳил», «Гуруч ариқ», «Ислом ота», «Чуқурской», «Себзор», «Хончорбоғ», «Қуштут», «Эски шаҳар», «Университет», Мирзо Ғолиб номидаги, «Аллой», «Олимпия», «Шифокорлар»;


Сиз шу ердасиз: Бош саҳифа 2012 йил 2-сон Улкан ютуқ\nОяти каримада одамлар орасида Аллоҳ таоло ва унинг расулига биринчи бўлиб имон келтирган, ўз ватанлари, уй-жойлари ва қавм-қариндошларидан айро тушиб, ҳижрат қилганлар, Расулуллоҳ (с.а.в.)га ёрдам берган ансор ҳамда Аллоҳ ризолигини кўзлаб улар ортидан эргашган зотлар зикр этилиб, «Аллоҳ улардан рози бўлди, улар ҳам Аллоҳдан рози бўлдилар», дея марҳамат қилинади.\nОлимлар муҳожир ва ансорлар ҳақидаги «ассобиқунал аввалун» («дастлабки пешқадамлари») сўзининг тафсири борасида турли фикрлар билдиришган. Баъзилари бундан мурод улар Байъатур ризвонда Расулуллоҳ (с.а.в.)га байъат қилган ёки шунга етишганлардир, дейишган.\nБошқа бир гуруҳ муфассирлар «Муҳожирлар ва ансорлардан дастлабки пешқадамлари»дан Пайғамбар (а.с.) билан икки қиблага (яъни, исломнинг бошида Масжидул Ақсога, кейин эса Каъбага) қараб намоз ўқиганлар кўзда тутилган, дейишган. Бу фикрга Абу Мусо Ашъарий (р.а.), Саъид ибн Мусаййаб, Қатода каби саҳоба ва тобеъинлар қўшилишган.\nУмар ибн Хаттоб (р.а.) бир кишининг олдидан ўтиб кетаётганларида у ушбу оятни ўқиётган эди. Ҳазрат Умар унинг қўлидан тутиб сўрадилар:\n– Буни сенга ким ўргатди?\n– Убай ибн Каъб.\n– Мен Убайни келтиргунимгача кетиб қолмай тур.\nУбай ибн Каъб (р.а.) келгач, ҳазрат Умар ундан сўрадилар:\n– Бу одамга ушбу оятни шу тарзда ўқишни сен ўргатдингми?\n– Расулуллоҳ(с.а.в.)дан шундай эшитганмисан?\n– Мен бўлсам биз шундай даражага юксалдикки, энди бизга ҳеч ким етолмаса керак, деб ўйлагандим.\n«Йўқ. Бу оятни Жума сурасининг боши(даги 3-оят), Ҳашр сураси(даги 10-оят) ва Анфол сураси(нинг 75-оят) тасдиқлайди», деб жавоб бердилар Убай ибн Каъб.\n«Аллоҳ улардан рози бўлди, улар ҳам Аллоҳдан рози бўлдилар». Яъни, Аллоҳ таоло пайғамбарига эргашганлари, унинг буйруқ ва қайтариқларига итоат этганлари учун уларнинг барчаларидан рози бўлди. Муҳожир ва ансорларнинг пешқадамлари ҳамда уларнинг Аллоҳ ва расулига имон келтириш, савоб амалларни кўпайтириш каби эзгуликдан иборат йўлларига эргашганлар ҳам Ундан рози бўлдилар.\n2012 йил 13 июнда эълон қилинган 994 марта кўрилган


Эрдўғон Украина ва Россияни «яраштириш» ниятида\nРеджеп Тайип Эрдоган и Владимир Зеленский. Киев, 3 февраля 2022 года\nТуркия президенти Ражаб Тойиб Эрдўғон 3 февраль куни украиналик ҳамкасби Владимир Зеленский билан бўлиб ўтган музокаралар якунлари бўйича Украина ва Россия раҳбарларининг учрашувини ўз мамлакатида ўтказишни таклиф қилди.\n«Биз Қора денгиз минтақасидаги кескинликни камайтириш учун барча имкониятларни ишга солишга тайёрмиз», деди у.\nЭрдоғоннинг музокараларда Россия Федерацияси ва Украина ўртасида воситачи бўлиш ташаббуси Киев томонидан ижобий қабул қилинди. Бу ҳақда Украина раҳбари Владимир Зеленский Туркия раҳбари билан қўшма матбуот анжуманида маълум қилди.\nИкки ҳафта олдин Эрдўғон ўз ҳудудида Путин ва Зеленский ўртасида келишмовчиликларни муҳокама қилиш ва ҳал қилиш учун учрашув ўтказишни таклиф қилган эди. Кремль матбуот котиби Дмитрий Песков ўшанда Москва турк ҳамкорлари Киевни Минск келишувларини амалга оширишга ундасагина мамнун бўлишини айтди. Айрим россиялик сиёсатчилар эса Эрдўғоннинг таклифи Анқаранинг постсовет ҳудудида ўз ролини ошириш истаги билан боғлиқлигини айтишди.\nРажаб Тойиб Эрдўғоннинг 3 февраль куни Киевга ташрифи доирасида Украина ва Туркия ўртасида эркин савдо шартномаси имзоланди. Битимнинг асоси Туркия томонидан 10 137 та товар объекти бўйича божларни нолга туширишдир, бу умумий товарларнинг 95 фоизини ташкил қилади. Бундан ташқари, яна 1348 та товар объектига тариф квоталари ёки камайтирилган божлар қўлланилади. Айни пайтда Украина Туркияга ушбу товарларнинг фақат ўндан бир қисмини импорт қилади, дея таъкидлайди агентлик.\n«Шартнома имзоланишидан олдин ҳам ўтган йили ўзаро савдо ҳажми рекорд ўрнатди ва 7 миллиард долларга ўсди. Бу бизнинг мақсадимиз, келишувимиз, ҳар икки давлат президентларининг интилишлари – 10 миллиард доллардан кўпроқ эканлигини исботлайди», деб таъкидлади Зеленский.\nУкраина ва Туркия ўртасида учувчисиз учиш аппаратларини биргаликда ишлаб чиқаришни кенгайтириш бўйича келишув ҳам имзоланди.\nОхирги пайтларда Туркия ва Украина мудофаа соҳасида ҳамкорликни кучайтирди. 2019 йилдан бери Киев Анқарадан Байрактар дронларини сотиб олмоқда, Украина ҳам турк ҳарбий кемаларини сотиб олиш бўйича шартнома имзолаган.


20 Октябрь 18:06\nNUR-SULTAN. Kazinform- Қозоғистон кўмиридан 300 га яқин турдаги фармацевтика ва кимё маҳсулотларини ишлаб чиқарилади. Бу ҳақда республика кон-металлургия корхоналари уюшмаси ижрочи директори Николай Радостовец маълум қилди, деб хабар беради Kazinform мухбири.\nҚозоғистонда 3 та суюлтирилган газ заводи қурилади Қарағанди вилоятида «яшил» энергетика фаол ривожланмоқда\n«Бизнинг кўмир, айниқса, Шубаркўл кўмири рақобатбардош. Ундан 300 га яқин фармацевтика ва кимё маҳсулотлари ишлаб чиқарилади. Ҳеч ким кўмир қазувчиларга кўмир кам ёниши туфайли ишлаб чиқариш камайганда нима қилиш кераклигини айтмаган. Бизга инвесторлар кўмир конларига сармоя жалб этиши учун эркин иқтисодий зонани яратишга рухсат беринг», - деди у Нур-Султанда Astana Mining & Metallurgy 11 кон-металлургия конгресси доирасида ўтказилган брифингда.\nУнга кўра, эркин иқтисодий зонага келадиган инвесторларга солиқ ва бошқа имтиёзлар берилиши керак.\n«5-10 йил давомида умуман солиқ тўламасинлар. Бироқ, улар биз сотиб олаётган кўмирдан кимё ва фармацевтика маҳсулотларини ишлаб чиқаришни бошлайдилар. Биз қўшимча қийматли маҳсулотларни сотамиз», - деди Николай Радостовец.\n5 Ноябр ойида Қозоғистонда бир қанча ҳарорат рекордлари қайд этилди\n6 Елбасы Қирғизистон Вазирлар Кабинети Раисини қабул қилди


Олий таълимни кескин танқид қилган сенаторнинг ўзи олий таълимга вазир бўлди\nАбдуқодир Тошқулов ким ва у қандай муаммоларни кўтарган эди? Бу ҳақда "rost24.uz" ёзмоқда.\nКеча вазирлик инкор этгани ва ахборот хизмати раҳбари Фарход Бабашев томонидан телеграмм каналлар-у ОАВни ёлғон маълумот тарқатганликда айблашига қарамай бугун сенатор, Термиз давлат университети ректори Абдуқодир Тошқуловни Олий ва ўрта махсус таълим вазири бўлгани эълон қилинди.\nТошқулов 2020 йилининг январь ойида Kun.uz сайтига интервью берганида тизимнинг қатор муаммоларини кун тартибига қўйган эди.\nИнтервьюдан айрим иқтибосларни келтириб ўтамиз:\n«Битирувчининг қўлида давлат муҳри қўйилган диплом бор. Аммо у рақобатбардош кадр эмас».\nБунда тест технологиялари такомиллашмагани, соҳага йиллар давомида бир томонлама ёндашув бўлиб келгани муаммоларнинг сабабларидан бири. Яъни, учта фан ва ўша фанлардан тузилган тестларнинг жавобини ёдлаган бола борки, ўқишга кирган. Бу бўйича айтилган эътирозлар, мурожаатлар эшитилмаган.\nБиз бир хил тест тизимини кўп йиллар ушладик ва шу тизим билан ёшларни олий таълимга қабул қилавердик. Биз унга иншо ёздириб кўрмадик, диктант ёздирмадик, ижодий йўналиш билан ўқишга кириши керак бўлган талабалар ҳам «тинчгина» тест йўналиши билан имтиҳон қилинаверди.\nБитирувчининг қўлида давлат муҳри қўйилган диплом бор, аммо у рақобатбардош кадр эмас.\nБиз яхши ишлаётган кадрларни рағбатлантиряпмиз, лекин биз шунча ислоҳотлардан кейин ҳам қимирламаётган кадрларни ишдан бўшата олмаяпмиз.\nТалабалар орасида кўплаб сўровлар ўтказдик (афсуски, ҳозир бу сўровларнинг ҳам юридик кучи йўқ) ва мана шу сўровларда ўқитувчиларнинг пора олиши ҳам айтилган, дарсларнинг қарийб 100 фоизи дарсларни яхши ўтмаслиги эътироф этилган. Биз ўша ўқитувчилар билан меҳнат шартномасини бекор қилдик, лекин судда ютқаздик, чунки амалдаги қонунчилигимиз бу тизимга тайёр эмас.\nҲозир камида 30 фоиз ўқитувчининг олий таълим даргоҳида дарс беришга, бу даргоҳларга киришга ҳаққи йўқ.\nБиз эндиликда яхши ўқитувчини рағбатлантириб, талабга жавоб беролмаётгани билан хайрлашиш масаласини кўтаряпмиз. Талабга жавоб бермайдиган ўқитувчи ўзига мос, қуйироқ жойларда ишлаб тажриба ошириши керак.\nМенимча, таълим тизимидаги ўқув режалар тўлалигича қайта кўриб чиқилиши керак.\nҲозир тўртта курс талабалари турлича ўқув режа билан ўқишади. Мана шу ўқув режаларни бир хиллаштириш керак, иккинчидан, кераксиз фанлар чиқариб ташланиши керак.\nЯна бир мисол, жисмоний маданият фанидан талабанинг рейтинг дафтарчасига баҳоси қўйилади. Шу фан бизга керакми? Талаба ўзи мустақил фитнес клубга борсин, спортга қатнашсин, шароит бор-ку. Буни алоҳида фан қилиш шартми? Фан ўқитувчилари ишлайверсин, тўгарак ўтсин, бунга қарши эмасман, лекин у ҳам бир фан бўлиши керак эмас.\nЯъни, дарс жадвалига дарслар шундай жойлаштириладики, бунда бир жуфтликдан кейин орада бўш вақт қолдирилади ва кейин яна бир жуфтлик фан қўйилади. Бунинг сабаби, дарсларни шундай жойлаштирсак, талаба кейинги дарсгача қочиб кетолмайди, деб ўйлашади.\nБиз талабага кечаги қараш, тазйиқ билан қарашни тўхтатишимиз керак.\nЯна бир муаммоли масала, университетда эркин форма масаласи. Бу муаммо қайта-қайта кўтариляпти. Бунга ҳам эркинлик бериш керак. Фақат бунда шахснинг талаба эканлиги ва миллийликни инобатга олиш керак.\nБиз ҳозиргача аудиторияларимизни ўзгартиролмаяпмиз. Бизда ҳамон тўлалигича парта тизими амалда. Энди-энди биз эскича қолиплардан чиқишга ҳаракат қиляпмиз.\nБиласизми, айрим талабалар биздан ўқитувчига проектор бермасликни сўрашади. Чунки, айрим ўқитувчилар замонавий дарс ўтиш деганда маъруза матнини шунчаки проекторга ўрнатиб, уни ўқиб беришни тушунади. Бизда шу жиҳатлар ҳам камчиликка тўла.\nТалабаларда шунингдек, дарс сифатидан норозилик кучли. Ҳозир ҳам, кўпчилик ўқитувчилар йўқлама қилиш-у, ўзининг биографиясини таништириб бериш билан дарснинг қарийб 20 дақиқасини ўғирлашяпти.\nАфсуски, бугун олий таълимдан кейинги таълимда кадрлар масаласи сон жиҳатидан ҳам, сифат жиҳатдан ҳам қониқарли эмас. Уларни етказиб берадиган муассасалар ҳам асосан Тошкентда жойлашган, бошқа ҳудудларга эса кўпда чиқарилавермайди.\nОлий таълимда қамров ошган сари ҳар ўнта талабага битта ўқитувчини ишга олишимиз керак бўлади.\nЛекин университетлар ўқитувчиларининг қанчасида илмий даража бор деган масала ҳам бор. Ҳозир квоталар йилига 20-25 фоиз ошяпти, табийки, ўқитувчилар сони ошяпти, аммо илмий салоҳият тушиб боряпти. Бу ҳолат ўқитувчилар илмий даража ҳимоя қилганда ҳам давом этяпти.\nТадқиқотчиларнинг Тошкентга келиб не азобларда юриши уларнинг фақат ўзига ва Худога аён.\nҲозир ҳар бир фан бўйича фалсафа доктори илмий унвони (PHD) бериляпти. Бу тизимда ҳам қийинчиликлар кўпайтириб юборилган.\nБиз бугун олий таълимни ривожлантириш учун ундан кейинги таълимни ҳам жиддий кўриб чиқишимиз керак.\n“Ўзбекистонда олий таълимдан исломни суғуриб олдик“\nҚашқадарёда ўтказилган Халқаро пресс клубнинг йиғилишида ҳам Абдуқодир Тошқулов танқидий фикрларни айтиб, айнан исломий таълимдаги сусткашликларни санаб ўтган:\n“Биз мақбарани чиройли қилиб қўйдик, қани ал-Ҳаким ат-Термизий? Қани «Сунани Термизий»нинг кейинги томлари? Аксарият ҳолларда инсонларнинг кўр-кўрона зиёратини йўлга қўйдик. Ёзув-чизув, ғийбат, ғурбат ҳамда коррупция ҳолатлари кўп бўлган. Устоз-шогирдлар ва жамоа ўртасидаги ҳасад илмий салоҳиятнинг тушиб кетишига сабаб бўлди.\nБундай маънавий хасталикларнинг кўплигига сабаб нима? Мен битта сабаб келтираман. Биз юз йил давомида олий таълимдан Исломни суғуриб олдик. Ҳалол билан ҳаромни суғуриб олдик. Биз Гётени ўргатдик, лекин жаноби Пайғамбаримиз (с.а.в.)нинг ҳадисларидан келтиришга чўчидик. Ислом маърифатини фақат имомлар гапирсин дедик, дунёвий илм олганлар бу ҳақда гапирса уларга бошқача қарадик”, деган эди Тошқулов.\nЯнги тайинланган олий ва ўрта махсус таълим вазири ким?\nУ 1976 йил 29 августда Сурхондарё вилояти Бойсун туманида таваллуд топган.\nАбдуқодир Тошқулов 1998 йил Термиз давлат университети иқтисод факультетини тамомлаган. Дастлаб шу олий таълим муассасасида ўқитувчи, кафедра мудири, декан муовини бўлиб ишлаган. Вилоят ҳокимининг маънавий-маърифий ишлар бўйича ёрдамчиси вазифаларида ишлаган. Иқтисод фанлари номзоди, доцент. Икки чақириқ Олий Мажлис Қонунчилик палатаси депутати. 2017 йилдан буён Термиз давлат университети ректори лавозимида ишлаб келар эди. 2018 йил сентябрь ойидан Олий Мажлис Сенати аъзоси.\nАбдуқодир Тошқулов АҚШ ва Россия давлатларида илмий стажировка ўтаган. Германия, Япония, Хитой, Польша сингари мамлакатларда бўлиб ўтган илмий анжуман ва симпозиумларда ўз маърузалари билан иштирок этган.\nКиритилди: 11:46 14.01.2021. Ўқилди: 2805 марта. Фикрлар сони: 1 та.\nЭркинжон Турдимов борасида расмий маълумот берилди


ЖЧ-2018 ўйинлари ўтказиладиган Сочидаги "Фишт" стадиони реконструкцияси 2016 йилнинг ёзида тугалланади\n19:54 / 13.07.2015\n2018 йилги футбол бўйича жаҳон чемпионати ўйинлари ўтказиладиган Сочидаги "Фишт" номли ўйингоҳнинг таъмирлаш ишлари 2016 йилнинг 30 июнь санасида тугалланади. Бу ҳақда Россия қурилиш, архитектура ва йўл хўжалиги вазири Валерий Жуковга асосланиб, "Интерфакс" хабар берди.\n"Жараённинг биринчи босқичидаги ишлар якунланган. Бир ойдан кейин стадион атрофида янги манзара пайдо бўлади. Иккинчи босқичда реконструкция ишлари амалга оширилади. Ўйингоҳда 40 минг томошабин сиғими учун шароит яратилади. Барча шароитлар ФИФА талабидагидек бўлади", дейди Жуков.\nУнинг маълум қилишича, мутахассислар экспертизаси аллақачон тайёр бўлган. Шу ойнинг охиригача лойиҳанинг тўлиқ экспертизаси олинади.\nМаълумот учун, ушбу стадионни ЖЧ-2018 ўйинлари учун тайёрлаш ишига 3,5 млрд доллар йўналтирилган бўлиб, шундан 700 млн долларлик қисми қайта монтажлаш ишлари учун ажратилган.


Қирғизистонлик ўзбеклар референдумга борадими?\nБу саволга "ҳа" деб жавоб бераётган ўшлик ва жалолободликлар ҳам, "йўқ" деб жавоб бераётган суҳбатдошларимиз ҳам кўнгилларининг бир чеккасида келажакда вазият ўнгланишига, адолат қарор топишига умид сақлаётганларини яширмадилар.\n27 июн куни Қирғизистонда бўлиб ўтиши кутилаётган референдумда мамлакат аҳолиси янги конституция бўйича овоз беришлари лозим бўлади.\nҚирғизистон конституциясининг овозга қўйиладиган янги лойиҳаси мамлакатни президентлик бошқарувидан парламент бошқаруви тизимига айлантиришни кўзда тутади. Шунингдек,\nҚирғизистон муваққат ҳукумати ўзини легитимлаштириш учун бутун умидини референдумга боғлаб турган бир пайтда оддий аҳолининг бу борадаги қандай фикрда?\nЖалолободлик журналист ва ҳуқуқ ҳимоячиси Абдумалик Шарипов:\n- Энди бу референдум зарурат-да. Нима бўлган тақдирда ҳам референдумни ўтказиш керак. Қирғизистон ҳозир 7 апрел воқеаларидан кейин қонун доирасига келишимиз керак-да. Изоляцияда қолган давлатга ўхшаб қолдик. Шу изоляциядан тезроқ чиқиб, халқаро ҳамжамият олдида Қирғизистон тенг ҳуқуқли¸ мустақил давлатлигини кўрсатиши керак. Ҳозирги вақтли ҳукумат легитимлаштирилиб¸ конституция қай даражада яхши-ëмонлиги иккинчи масалага айланиб турибди. Референдумни тезроқ ўтказиб¸ сайловни тезроқ ўтказиб, Қирғизистонда барқарорлик вужудга келишига умид катта. Умид шундан.\nЎшнинг Увом мавзеида яшовчи Мамиржон Бадалов:\n- Бугун масжидда ҳам қатнашинглар, деб ташвиқот бўлди. Бизда ҳам қатнашайлик, деган таклифлар кўп бўлаяпти.\nОзодлик: Сиз қатнашасизми?\n- Қатнашаман деб турибман энди. Қатнашсам, тинчлик бўлиб кетармикан¸ давлатни таниб¸ унга ҳам бошқа давлатлар ëрдам қилиб тинчлик бўлармикан, деган умид билан қатнашмоқчиман. Ҳозирги ҳукумат мустаҳкамроқ ўтириб қолса¸ қонун устуворлиги бўлармикан, деган ниятлар билан қатнашмоқчиман.\nЎшлик Исмоилжон Мадраҳимов:\n- Референдумгами? Ўзбекларга фойдаси йўғу бунинг. Қатнашсак-қатнашмасак, бўладиган референдуммасми бу. Фойдаси йўқ-да. Инсон ўзини алдамайдию. Ўзингизни алдаб, йўқ нарсага бориб келмайсиз-ку. Шахсан мен ўзим қатнашмоқчимасман. Давлатга ишонч йўқда. Кўп ўзбеклар қатнашмайди. Биринчидан¸ ҳозир уйидан чиққани қўрқади. Иккинчидан¸ бу референдумнинг ўзбек халқига фойдаси йўқ. Мана ҳозир маҳаллада активистлар билан юрибман. Кўпчилик ўзбекларнинг фикри шу - улар референдумда қатнашмайди.\nЎшнинг Турон шаҳарчасида яшовчи Улуғбек Жўраев:\n- Ҳайронмиз энди. Биз қатнашсак ҳам, қатнашмасак ҳам, бизга фойдаси йўқ, деб билаяпман. Нимага деганда, у билан нима ўзгарарди? Ўзгаришга ўхшамаяпти-да. Ҳамма умидлар узилган. Кўчага чиқиб бемалол ишлай олмасак¸ қўрқув¸ тазйиқлар бўлса. Қани эди адолатли ҳукумат бўлиб, миллатчилик қилмасдан, ҳақиқат билан иш олиб борадиган ҳукумат устимизга келганда яхши бўларди, деган умидларни қилиб турибмиз энди. Ҳозирги ҳукуматдан умидим йўқ. Мисол учун, Ақаевни ëмон деб ҳайдаб ўрнига бошқа ҳукумат келди. Ҳаëтимиз ўнгланармикан десак¸ баттар бўлиб кетди¸ ëмонлашиб кетди. Яна бунисини ҳайдагандан кейин кейингиси яна ҳам баттар бўлади, деган ўйда турибман мен. Баттар бўлса бўладики¸ яхши бўлмаслиги кўпроқ.\nЖалолобод вилоятининг Бозорқўрғон туманида яшаган, айни пайтда Ўзбекистондан паноҳ топган қочқин Муҳаммадқодир Қорабоев:\n- Референдумда мен қатнаша олмайман. Мен Ўзбекистонда юрибман қочоқ сифатида. Қирғизистонга ўтиш биз учун хавфли.\nОзодлик: Ўшда бўлсангиз¸ қатнашган бўлармидингиз?\n- Албатта қатнашардим ва янги конституцияни қўллардим.


06.09.2019 й. Ҳалол савдо – барака омили\nالحَمْدُ للهِ الذِي أَحَلَّ البَيْعَ والشِّرَاءَ وَالصَّلاَةُ وَالسَّلاَمَ عَلَى سَيِّدِنَا مُحَمَّدٍ الَّذِي عَلَّمَ البَيْعَ وَحَذَّرَ عَنِ الرِّبَا، وَعَلَى آلِهِ وَصَحْبِهِ أجْمَعِينَ، أَمَّا بَعْدُ\nМуҳтарам жамоат! Яратганга шукрлар бўлсинки, ҳукуматимиз томонидан ишбилармон ва тадбиркорлар фаолияти учун кенг имкониятлар яратиб берилмоқда. Бунга биз фақат шукр қилишимиз ва ўзаро муомалаларимизда тўғри сўз ва ҳалол бўлишимиз даркор. Зеро, динимиз савдо-сотиқда ҳалол бўлишга тарғиб қилиб, ростгўй ва ҳалол савдогарларга юксак мартабаларни ваъда қилган. Жумладан, Пайғамбаримиз саллаллоҳу алайҳи васаллам ҳадиси шарифда шундай деганлар:\n"التَاجِرُ الصَّدُوقُ تَحْتَ ظِلِّ الْعَرْشِ یَوْمَ الْقِیَامَةِ"\n)رَوَاهُ الإمام الدیلمي عن أنس رضي االله عنه)\nяъни: “Ростгўй савдогар Қиёмат кунида аршнинг соясидадир” (Имом Дайламий ривояти).\nЯна бир машҳур ҳадисда Пайғамбаримиз саллаллоҳу алайҳи васаллам шундай марҳамат қилганлар:\n"التّاجِرُ الصّدُوقُ الأمِينُ، مَعَ النّبِيّينَ والصّدّيِقينَ والشّهَداءِ"\n(رَوَاهُ الإمام التِّرْمِذِيُّ عنْ أبي سَعِيدٍ رضي الله عنه).\nяъни: “Ростгўй, омонатдор тижоратчи одам набийлар, сиддиқлар ва шаҳидлар билан биргадир”, – дедилар (Имом Термизий ривояти).\nСавдогар киши мана шундай улуғ мақомга эришиши учун ушбу касбнинг шаръий қоидаларига амал қилиши билан биргаликда ростгўйликни ўзига дастури амал қилиб олиши лозим.\nҚуйида савдогар киши амал қилиши керак бўлган баъзи зарур қонун-қоидаларга тўхталиб ўтамиз:\nРостгўй бўлиш. Савдо молини ҳақиқий сифати, нави, жинси, тайёрланган жойи ва сарф-харажати ҳақидаги маълумотларда ёлғон ишлатмаслик даркор. Расулуллоҳ саллалоҳу алайҳи васаллам:\nعَنِ الْبَرَاءِ بْنِ عَازِبٍ رضي الله عنه قَالَ: أَتَانَا رَسُولُ اللهِ صَلَّى اللَّهُ عَلَيْهِ وَسَلَّمَ إِلَى الْبَقِيعِ، فَقَالَ: "يَا مَعْشَرَ التُّجَّارِ" حَتَّى إِذَا اشْرَأَبُّوا، قَالَ: "إِنَّ التُّجَّارَ يُحْشَرُونَ يَوْمَ الْقِيَامَةِ فُجَّارًا إِلَّا مَنِ اتَّقَى، وَبَرَّ، وَصَدَقَ\n"(رواه الإمام الترمذي)\nяъни: Баро Ибн Озиб разияллоҳу анҳу айтадилар: Расулуллоҳ саллоллоҳу алайҳи васаллам Бақиъга келиб: “Эй, савдогарлар жамоаси!” – дедилар. Ҳамма у кишига қаради, шунда У Зот: “Албатта, савдогарлар Қиёмат кунида гуноҳкор бўлиб тириладилар, фақат Аллоҳдан қўрқиб, ишини тўғри қилиб ва рост сўзлаган савдогарлар бундан мустасно”, – дедилар (Имом Термизий ривояти).\nТарози, литр, метр, ҳажм ва донасидан уришнинг барчаси катта гуноҳлардан ҳисобланади.\nСолиҳлардан бирлари айтадилар: “Бир беморни кўргани бордим. Ўлими яқинлашиб, оғир ҳолатда ётган эди. Унга ҳар қанча шаҳодат калимасини талқин қилсам ҳам, тили ҳеч айланмасди. Ўзига келгач: “Биродар шаҳодат калимасини бир мунча талқин қилсам ҳам тилингиз ҳеч айланмади”, – деб сўрадим. У бўлса: “Тарозининг палласи тилимни босиб гапиртирмай қўйди”, – деди. “Нега? тарозидан уриб қолармидингиз?” – деб сўрасам у: “Йўқ ундай эмас. Бироқ тарозини ўз вақтида тўғрилигини текшириб турмасдим”, – деб жавоб берди.\nТарозисини назорат қилиб текшириб турмаган, тўғрилигига эътибор бермаган кишининг ҳоли шу бўлса, уриб қоладиганларнинг аҳволи қандай бўларкан?\nкенгфеъл бўлиш. Сотувчи аввало чиройли муомалада бўлиши, фойдасини инсоф билан қўйиши, имкон қадар айтган нархидан ўтиб бериши, олувчи ҳам ўз навбатида маҳсулотни пастга урмай олиши мақсадга мувофиқдир. Бу ҳақда Пайғамбаримиз саллаллоҳу алайҳи васаллам шундай деганлар:\n"رَحِمَ اللَّهُ رَجُلاً سَمْحًا إِذَا بَاعَ، وَإِذَا اشْتَرَى، وَإِذَا اقْتَضَى"\n(رواه الإمام البخاري عَنْ جَابِرِ رضي الله عنه)\nяъни: “Сотганда, сотиб олганда ва ҳақини талаб қилганда бағрикенг бўлган одамга Аллоҳнинг раҳмати бўлсин!” (Имом Бухорий ва Имом Термизий ривоят қилганлар).\nҲалолдан топиб, ҳаромдан сақланиш. Савдогар фақат ҳалолдан топиб, молига шубҳали ва ҳаром нарсаларни аралаштирмайди. Шунингдек, шариатимиз рухсат бермаган олди-соттилар билан шуғулланмаслиги керак.\nяъни: “Эй, одамлар! Аллоҳдан қўрқинг ва мол-дунёни гўзал йўл билан талаб қилинг! Ҳар бир инсон ўзининг ризқини мукаммал олмагунча, жони узилмайди. Унга белгиланган ризқ бироз кечикиши мумкин, аммо барибир келади. Шунинг учун Аллоҳдан қўрқинг ва мол-дунё талаб қилишда гўзал йўлни танланг! Ҳалолини олинг, ҳаромини тарк қилинг!” (Имом Ибн Можа ривояти).\nДемак, ҳадиси шарифдан маълум бўлмоқдаки, киши ризқи учун ҳаром йўлларга кирса ҳам, Аллоҳ таоло унга ёзган ризқ-насибасидан ортиғини қўлга кирита олмайди. Шундай экан, ҳар биримиз фақат Аллоҳ рози бўладиган йўл билан ризқ-насибамизни топишга ҳаракат қилишимиз зарур.\nХайр-эҳсонни кўп қилиб туриш. Савдогар савдо мобайнида ўзи билмаган ҳолатда камчилик ва нуқсонларга йўл қўйиши мумкин. Шунинг учун ҳам Пайғамбаримиз саллаллоҳу алайҳи васаллам савдогарларни хайру эҳсон қилиб туришига буюрганлар:\n"يَا مَعْشَرَ التُّجَّارِ إِنَّ الْبَيْعَ يَحْضُرُهُ اللَّغْوُ وَالْحَلِفُ، فَشُوبُوهُ بِالصَّدَقَةِ"\n(رواه الإمام الترمذي والإمام أبو داود عَنْ قَيْسِ بْنِ أَبِي غَرَزَةَ).\nяъни: “Эй, савдогарлар жамоаси! Албатта, савдога беҳуда гаплар ва қасам аралашиши мумкин. Шундай экан, савдони садақа билан бирга олиб боринглар” (Имом Абу Довуд ва Имом Термизий ривоят қилганлар).\nХаридор камбағал бўлса, унга ёрдам бериш ҳақида ҳадиси шарифда шундай дейилган:\nمَنْ أَنْظَرَ مُعْسِراً أَوْ وَضَعَ عَنْهُ أَظَلَّهُ اللَّهُ فِي ظِلِّهِ\n(رواه الإمام مسلم عن أبي اليسر رضي الله عنه).\nяъни: “Ким (савдода) камбағалга муҳлат берса ёки ундан (озми, кўпми) кечса, (Қиёмат куни) Аллоҳ таоло уни Ўз соясида соялантиради” (Имом Муслим ривояти).\nСавдо билан машғул бўлиб, ибодатга бепарво бўлмаслик. Савдогар киши савдо билан шуғулланиши билан биргаликда мусулмонлик бурчларини ҳам унутмаслиги лозим. Аллоҳ таоло Қуръони каримда бундай марҳамат қилган:\n(سورة النور الآية-37)\nяъни: “Кишилар бордирки, уларни на тижорат ва на савдо (ишлари) Аллоҳнинг зикридан, намозни баркамол адо этишдан ва закот беришдан чалғита олмас. Улар диллар ва кўзлар изтиробга тушиб қоладиган кун (қиёмат)дан қўрқурлар” (Нур сураси, 37-оят).\nУлуғ зотларнинг биридан: “Обид устунроқми ёки омонатдор савдогарми?” – деб сўралганида, бундай жавоб берган эканлар: “Омонатдор савдогар устун. Чунки, молни сотиш ёки олиш пайтида шайтон уни тарозидан уриб қолишга ундайди, у бунинг аксини қилиб, шайтондан устун келади”.\nТижорат аҳли ўзларига Расулуллоҳ саллаллоҳу алайҳи васалламни ва саҳоба разияллоҳу анҳумларни намуна қилиб олишлари керак. Уларнинг ичида тириклигидаёқ жаннат башорат қилинган Абдураҳмон ибн Авф каби беҳисоб мол-мулкка эга бўлган тижоратчилар ҳам бўлганлиги, лекин тижорат уларни Аллоҳнинг зикри ва ибодатидан тўсмаганлигини билишлари ҳам зарур.\nМуҳтарам жамоат! Мавъизамиз давомида савдо-сотиққа оид баъзи масалаларни айтиб ўтамиз:\nЭҳтикор (монополия) – озиқ-овқат ёки ем-хашак маҳсулотларини сотиб олиб, одамларга зарар бўладиган даражада сақлаб, сотмасдан туришдир. Бу ишни катта гуноҳлиги ҳақида Абдуллоҳ ибн Умар разияллоҳу анҳудан ривоят қилинган ҳадисда Пайғамбаримиз саллаллоҳу алайҳи васаллам: “Ким таомни қирқ кеча эҳтикор қилса, батаҳқиқ, у Аллоҳдан воз кечган, Аллоҳ ундан воз кечган бўлади”, – деганлар (Имом Аҳмад ва Имом Ҳоким ривоятлари).\nУламоларимиз: “киши ўзи етиштирган нарсасини ушлаб туриши эҳтикорга кирмайди”, – деганлар.\nИқола – савдони бекор қилиш. Масалан, киши бир нарсани сотиб олганидан кейин, қиммат сотиб олгани учун ёки тўлашга пул топа олмаётгани учун ёҳуд ундан ҳам зарурроқ ишлари борлиги эсига тушиб қолиб, сотиб олганига пушаймон бўлиб, сотувчидан савдони бекор қилишни сўраса, сотувчи жанжал-тўполонсиз, бағрикенглик билан молни олиб, тўланган пулни қайтарса, сотувчи жуда ҳам катта савоб ва беқиёс ёрдам қилган бўлади. Бу ҳақда Абу Ҳурайра разияллоҳу анҳудан ривоят қилинган ҳадисда Пайғамбаримиз алайҳиссалом: “Ким (савдоси сабабидан) надомат чекаётган кишини савдосини бекор қилса, Аллоҳ таоло Қиёмат куни унинг хатоларини авф қилади”, – деганлар (Имом Абу Довуд ривояти).\nСотиб олган молни қўлга олишдан аввал сотиш жоиз эмаслиги. Мусулмон савдогар тижорат молини ҳали қўлига олмай туриб, бошқага сотиши жоиз эмас. Чунки, ҳадисда бундай қилишдан қайтарилган:\nИбн Аббос разияллоҳу анҳудан ривоят қилинади: “Расулуллоҳ саллаллоҳу алайҳи васаллам таомни қўлга олмасдан олдин уни сотишдан қайтарганлар”. Ибн Аббос разияллоҳу анҳу яна шундай қўшимча қилдилар: “Бошқа нарсаларни ҳам таом каби деб биламан” (Муттафақун алайҳ).\n“Савдо молини қўлга олиб, ўзиники қилиб олмай туриб, сотувчига ҳам бошқасига ҳам уни сотиш жоиз бўлмайди” (“Мабсут” китоби).\nБозорга киришдан олдин сотиб олмаслик. Баъзида деҳқонлар етиштирган молларини бозорга олиб кирмасларидан ва бозордаги нарх қанчалигини билишларидан олдин савдогарлар уларни йўлларини тўсиб, арзон гаровга сотиб олиб, кейин бозорда қиммат баҳога сотадилар. Бу иш – ҳам деҳқонга ва ҳам халққа зарардир! Пайғамбаримиз саллаллоҳу алайҳи васаллам бундай савдодан қайтарганлар: Ибн Умар разияллоҳу анҳумодан ривоят қилинади, у зот айтадилар: “Биз бозорга мол олиб келаётганларнинг йўлига чиқиб, таомларини сотиб олар эдик. Шунда Расулуллоҳ саллаллоҳу алайҳи васаллам бизни улар таом бозорига етиб бормагунича, улардан нарса сотиб олишимиздан қайтардилар” (Имом Бухорий ривояти).\nАфсуски, бу ҳолат бизни кўп бозорларимизда учрайди. Жумладан, ҳайвон бозорларида ҳам жуда авж олган.\nШуни ҳам таъкидлаш лозимки, баъзи тўрт мучаси соғ “эркак”лар аёлини маҳрамсиз савдо учун сафарларга жўнатиб, ўзи уйида болаларига қараб ўтирмоқда. Бундай савдо мутлақо мусулмончиликка тўғри келмайди. Бу ҳолат – динимиз азиз қилган аёлларни хорлаш ҳисобланади. Аллоҳ бундай “эркак”ларга тавфиқ берсин!\nАллоҳ таоло барча савдогар ва тадбиркорларимизга ростгўйлик, ҳалол ишлаш, ҳаромдан узоқ бўлиш, ўз касбу кори билан юртни обод қилиш ва икки дунё саодатига эришиш бахтини насиб қилсин! Омин!\n"Ҳалол савдо – барака омили" номли мавъизани юклаб олиш (PDF форматда)\nКиритилган вақти: 04/09/2019 13:14; Кўрилганлиги: 796\nМатериал манзили: https://sammuslim.uz/islam/juma/06092019-y-halol-savdo-baraka-omili\nЧоп этилган вақт: 03/08/2021 18:43


Ижтимоий тармоқлар – озодлик сари қўйилган қадамми? ёхуд “Акакий методи” ҳақида мулоҳаза - Hidoyat.uz\nИжтимоий тармоқлар – озодлик сари қўйилган қадамми? ёхуд “Акакий методи” ҳақида мулоҳаза\nАсосий саҳифа Мақолалар Ижтимоий тармоқлар – озодлик сари қўйилган қадамми? ёхуд “Акакий методи” ҳақида мулоҳаза\nЧоп этилди Avgust 2, 2019 Ижтимоий тармоқлар – озодлик сари қўйилган қадамми? ёхуд “Акакий методи” ҳақида мулоҳазаda fikr bildirishni o'chirish\nИжтимоий тармоқлар ҳатто уларда рўйхатдан ўтмаган одамлар ҳақида ҳам маълумот тўплайди. Ҳайрон бўляпсизми? Аммо бу ҳақиқат. Эътибор берганмисиз, ҳозир деярли ҳамма веб-сайтда ижтимоий тармоқ белгиси ифодаланган (“Лайк”, “Репост” ва ҳ.к.) қўшимча тугмачалар жойлаштирилган. Аммо буни ўзига яраша салбий жиҳатлари бор – ижтимоий тармоқлар ўша тугмачаларга мурожаат қилган ҳар бир “меҳмон” тўғрисида статистик маълумотлар йиғиб боради.\n“Менинг ҳеч кимдан яширадиган сирим йўқ” дейишингиз мумкин, албатта. Бироқ қуйида келтириладиган мулоҳазалар фикрингизни ўзгартириши мумкин.\nҲар бир фуқаро Фейсбукдан 40 кун ичида ўзи ҳақида тўпланган барча шахсий маълумотларни беришни талаб қилиш ҳуқуқига эга. 24 ёшли талаба Макс Шремс ижтимоий тармоқдан ўзи тўғрисидаги мавжуд информацияни жўнатишларини сўрайди. Маркнинг сўрови қондирилгач, у шунчаки ҳайратга тушади. Нега дейсизми? Ахир Фейсбук унга 1200 саҳифадан иборат бутун-бир ҳужжатни тақдим этган, бунинг устига маълумотлар 57 тоифага (қизиқишлари, сиёсий қарашлари, хоббиси, иши, маълумоти, дўстлари, фотосуратлари, пароли, ёзишмалари ва бошқалар) бўлинган эди-да.\nБошқача айтганда, ижтимоий тармоқлар бизнинг ҳаётимиз ҳақидаги маълумотларни фаол тўплаб боради. Фақат ўйлаб кўринг, битта одам учун – 1200 дан ортиқ саҳифа. Яна бу воқеа олис 2011 йилда рўй берганига нима дейсиз? Шу пайтгача ахборотни жамлаш ва таҳлил қилиш алгоритми янада такомиллашганига шубҳа йўқ.\nМаълумки, ижтимоий тармоқлар тез-тез бошқа фойдаланувчилар билан дўстлашишни тавсия этиб туради. Уларнинг аксарияти бизга таниш чеҳралар бўлгани учун дўст тутиниб кетаверамиз. Аммо Фейсбук яқинда янги функцияни ишга туширди. Масалан, бир-бирини “умрида кўрмаган” бемор ва психиатр-шифокорга ўзаро “дўстлик” тавсия қила бошлади.\nТабиийки, фойдаланувчилар тармоқдаги саҳифасига қандайдир тиббий муассасага мурожаат қилгани тўғрисида маълумот жойлаштирмайди. Ахир, ким ҳам “психиатр қабулига бораяпман” деб одамларга жар соларди.\nЎз-ўзидан савол туғилади, хўш унда бу ҳақда Фейсбук қандай хабар топди? Ҳар ҳолда фол очмагани аниқ-ку.\nТаҳлилчиларнинг фикрича, ижтимоий тармоқ геолокация (интернет фойдаланувчининг географик жойлашувини аниқлайдиган дастур) орқали ўша одамларнинг тез-тез борадиган жойларини кузатади ва уларга “дўстлик ришталарини боғлашни” таклиф этади. Бошқа бир тахмин, Фейсбук компаниясига тегишли WhatsApp мобиль иловаси билан боғлиқ. Унга кўра, мазкур мессенжердан фойдаланадиган шифокорлар телефонида одатда беморлар рақами ҳам сақланган бўлади ва шундан келиб чиқиб уларнинг бир-бирига “дўстлик” юбориш тавсия этилади.\nҲаммаси нимага қараб кетаётганини тушунаяпсизми? Ижтимоий тармоқлар аллақачон биз ҳақимизда, ҳатто ўзимиздан кўра кўпроқ нарсаларни билаяпти! Бу эса уларга бизнинг ҳақиқатимизни бошқариш имконини бермоқда.\nБиз янгиликлар тасмасини кўздан кечираётганда нима содир бўлади? Ритм. Ғилдиратаверамиз, ғилдиратаверамиз, ғилдиратаверамиз. “Лайк” босамиз. Ғилдиратаверамиз, ғилдиратаверамиз, ғилдиратаверамиз. “Репост”, яъни бўлишамиз. Хуллас, “экран”да кўраётганимиз ҳодисаларга (матн, видео, фото, аудио ва ҳ.к.) жавоб тариқасида ўз реакциямизни билдириб турамиз. Шу тариқа ўзига хос ўзаро алоқа шаклланади. Биз қандайдир ёқимли ҳисларни туйишни хоҳлаймиз. Такрор ва такрор лаззат олишни истаймиз. Худди ўйин автоматларига ўхшайди бу ҳам.\nҚатор ижтимоий тармоқлар аниқ фойдаланувчи учун, яъни бошқаларга нисбатан айнан ўша одамга қизиқроқ бўлган нарсаларни кўрсатадиган “ақлли янгиликлар тасмаси”ни (у босган ва бўлишган “лайк”, “репост” тугмалари, изоҳлари ҳамда тармоққа сарф этаётган ўртача вақтидан келиб чиқиб) жорий қилганига ҳам кўп бўлмади.\nКелинг, ижтимоий тармоқда Акакий номи билан рўйхатдан ўтган оддий фойдаланувчи мисолида масалага янада чуқурроқ ёндашамиз. Акакий одатда янгиликлар тасмасини “варақлаш” учун 5 дақиқа ажратади. Тармоқ Акакий Татьянани ёқтиришини билади. Сизнингча, ижтимоий тармоқ қаҳрамонимизни ўзида кўпроқ ушлаб туриш учун нима қилади? Топдингиз, охирги бешинчи дақиқа тугаётганда унга Татьянанинг суратини кўрсатади.\nТабиийки, Акакий суюклиси учун битта “лайк” тортиқ этмасдан ёки Татьянинг беназир гўзаллиги шарафига ўзининг оташин “изоҳларини” (бу ўринда “изҳорларни” деб ҳам ўқиш мумкин ) қолдирмасдан чиқиб кетмайди. Ўз-ўзидан равшанки, энди Акакийнинг тармоқда “ушланиб қолиши” яна 10 дақиқага узаяди…\n“Етарли, энди чиқиш вақти келди…” деб ўйлайди Акакий ва одатга кўра яна бир-икки “пост”га кўз югуртиради. Ўз навбатида, “ақлли” тармоқ Акакийнинг энг қалин ошнаси Иван эканини ҳам билади. Шунинг учун янгиликлар тасмасига ғоятда “назокатлик” билан Иваннинг мулоҳазалари тиқиштирилади. “О, оғайни, қанча қиш, қанча ёз ўтиб кетди!” ўйлайди Акакий ва жондек дўсти билан бир-икки оғиз сўз алмашишга қарор қилади. Айни пайтда, унинг тармоқда “ўтириш” муддати 15 дақиқага яқинлашиб қолади.\nНиҳоят, Акакий бор иродасини ишга солиб тармоқдан чиқишга қатъий қарор қилганда саҳифалар ойнасида қаҳрамонимизни мутлақо қониқтирмайдиган мавзуда, унинг қитиқ-патига тегадиган пост пайдо бўлади. У нима қилади? Ҳаммасини унутиб, бутун вужуди билан “ҳақиқатни” тиклашга киришиб кетади. Яъни, ўзининг салбий мушоҳадаларини ёзишни бошлайди. Хуллас, бир соат ўтди. Акакий ҳалиям онлайн.\nАзизлар, юқорида келтирилган мисолда шунчаки ижтимоий тармоқларнинг кишилар ҳис-туйғуларини бошқариш орқали ўз мақсадларига эришиш усуллари борасидаги гипотетик фаразимизни баён этдик. Яъни, ижтимоий тармоқлар ҳақиқатан ҳам “Акакий методи”ни амалда қўллаётгани ҳақида ҳеч қандай далил йўқ, аммо бунинг имконияти ва эҳтимоли юқори.\nРеспублика “Маҳалла” хайрия жамоат фонди ва Ўзбекистон мусулмонлари идорасининг МУРОЖААТИ\nҲидоят қотилликдан устун келди\nИт боқса бўладими?\nИслом шариатига кўра заруратсиз ҳолатда ит боқиш мутлақо жоиз эмас. Абу Талҳа разияллоҳу анҳудан ривоят қилинган ҳадисда Расулуллоҳ саллаллоҳу алайҳи васаллам: “Фаришталар ит ва сурат бор уйга кирмаслар”, деганлар (Имом Бухорий ривояти).\nАбу Ҳурайра разияллоҳу анҳу ривоят қилади Расулуллоҳ саллаллоҳу алайҳи васаллам бундай дедилар: “Кимки ит боқса ҳар куни савоб ишларига бериладиган ажрларидан бир қийрот ёки икки қийрот камаяди. Қўриқчи, подачи ва овчи итлар бундан мустаснодир” (Имом Бухорий ва Имом Муслим ривояти).\nҲадисда айтилган “қийрот” сўзининг изоҳи борасида Имом Муслим ривоятида “Унинг кичиги Уҳуд тоғидек», дейилган.\nРивоятларда келтирилишича, “Қиёмат аломатларидан бири кишиларнинг ит боласини боқишни одат қилишларидир. Ҳатто бу ишни улар ўз фарзандини парваришлагандан ҳам юқори даражага қўйишади” (Имом Табароний ва Имом Ҳоким ривоят қилган).\nҲадисдан маълум бўладики, уй қўриқлайдиган, подага қарайдиган ва овчи итлардан бошқасини боқиш мумкин эмас. Демак, сабабсиз ёки қизиқиш учун уйда ит сақлаш ва боқиш шариатда қайтарилган. Валлоҳу аълам.


ИнтерФУТБОЛ :: Қароқчилар кемаси устидаги фаришта\nҚароқчилар кемаси устидаги фаришта\nЎтган ҳафтада футбол оламини ҳайратдан ёқа ушлашга мажбур этган тарихий ғалабага 15 йил бўлди. Асримизнинг энг ажабтовур финали, 2004 йилнинг 4-июль оқшомида Лиссабонда бўлиб ўтган Португалия-Греция (0:1) учрашувида Отто Рехагель бош меъмор, Ангелос Харистеас эса асосий ижрочи ролларини адо этишганди. «Фаришта» («Ангел») ибораси эллинларга мансуб бўлсада, 2004 йилга қадар юнон мифологиясида бундай фаришта мавжуд эмасди. Ангелос Харистеас бошининг бир силкиши билан янги афсонага асос солди. Унинг аниқ зарбаси «фаришта» етакчилигидаги «қароқчилар»ни Европа тахтига олиб чиқди. Бироқ мазкур афсонани яратиш анча аввалроқ бошланганди.\n1996 йилнинг баҳорида немис футболида жиддий можаро юз бериб, «Бордо»га қарши УЕФА кубоги финали арафасида «Бавария» раҳбарияти бош мураббий Отто Рехагелни истеъфога чиқарди. 57 ёшли мутахассис қуйи дивизионга тушиб кетган (ўз тарихида илк марта) «Кайзерслаутерн»ни элитага қайтаришга қарор қилди.\n«қизил иблислар» герр Оттога бегона эмасдилар, футболчилик фаолиятининг сўнгги 6 мавсумини у ўнг қанот ҳимоячиси сифатида ушбу жамоада ўтказганди. Аламзада мураббийдаги қадрдон клубини Бундеслигага қайтариш ва «Бавария»нинг бурнини ишқаб қўйиш истаги шу қадар кучли эдики, унинг «шайтон»лари парвозга кўтарилганча пастлашни ўйлашмади. Жамоа 34 турнинг 27тасида турнир жадвалида етакчилик қилди, мавсумни энг яқин таъқибчидан 10 очкога ўзган ҳолда якунлади. Шу тариқа режанинг биринчи қисми уддаланди.\nИккинчи, ҳал қилувчи босқич янада ёрқинроқ адо этилди, элитага қайт-ган герр Отто жамоаси «Бавария»ни 2 марта (2:0, 1:0) тиз чўктирган ҳолда шоҳсупага кўтарилди ва дебют мавсумидаёқ чемпионликка эришган илк жамоага айланди. Табиийки, ўч олишдан қониқиш ҳосил қилган «қизил иблис» йиртқичларга хос табассум билан шогирдларига яна 2 йил устозлик қилди. Шундан кейин янги синовларга шай эканлигига амин бўлди.\nРехагель ўзининг «Кайзерслаутерн»и билан Германиянинг таъзирини бераётган паллада Греция йирик мусобақаларнинг доимий томошабини бўлишдан нарига ўта олмаётганди. Жамоа 1994 йилда АқШ мундиалида қатнашган бўлсада, ўз гуруҳида Нигерия, Болгария ва Аргентина терма жамоаларига умумий 0:10 ҳисобида имкониятни бой берганди. қитъа биринчиликлари эса 1980 йилдан бери эллинларсиз ўтганди. Оқибатда бу изтиробларнинг поёни йўқдек туюларди. 2001 йилнинг ёзида Вассилис Даниил раҳбарлигидаги Греция Осиё мундиалига чиқиш имкониятини йўққа чиқариб улгурди. Шу сабабли саралаш босқичининг якунига 2 тур қолганида Отто Рехагель бош мураббий лавозимига таклиф этилди. Герр Оттонинг арзимас имкониятларни улкан ютуққа айлантира олиш қобилияти («қизил иблис» «Кайзерслаутерн»дан ташқари «Фортуна»ни кубок ғолиблигига, «Вердер»ни 2 марта чемпионликка олиб чиққанди) грециялик мутасаддилар эътиборини тортганди.\nДебют Рехагель учун омадсиз бошланди. Жамоа Финляндия сафаридан йирик (1:5) мағлубият билан қайтди. Аммо саралашнинг якуний баҳсини дадил ўтказди. Англия ўз майдонида 93-дақиқадаги гол эвазига мағлубиятдан (2:2) қутулиб қолди. Бой берилган зафардан куйинишга вақт ҳам, сабаб ҳам йўқ эди. Рехагель олдида Грецияни Евро-2004га олиб чиқиш вазифаси турарди.\nПортугалия еврофоруми саралашининг дастлабки 2 беллашувидан сўнг Рехагель олдига қўйилган вазифа амалга ошмайдигандек кўринди. Жамоа ўз уйида Испаниядан, сафарда Украинадан бир хил 0:2 ҳисобида енгилди ва охирги ўриндан жой олди. Бироқ юнон ҳикматига кўра, юлдузлар ёнига кўтарилиш, сермашаққат сафар. Стартдаги «тарсаки»дан эс-ҳушини йиғиб олган Греция қолган 6 учрашувнинг барчасини ғалаба билан якунлади, ўз дарвозасидан бирорта ҳам тўп ўтказиб юбормади. Собиқ ҳимоячи Рехагель ўз шогирдлари билан деярли ўтиб бўлмайдиган қалъа жамоани шакллантирди. 2003 йилнинг июнида Испаниядан зафар (1:0) билан қайтган греклар 1-ўринга кўтарилишди. Шу тариқа эллинлар 24 йил ичида илк бор, ўз тарихларида 2- марта Евро иштирокчисига айланишди.\nФинал босқичи арафасида Грециянинг ғолиблиги коэффициенти 250 х 1га тенг эди. Квартетдаги рақиблари ҳам анойилардан эмасди - Португалия, Испания, Россия. қўшимчасига, юнонлар турнирнинг очилиш беллашувида мезбонларга қарши майдонга тушишарди. Хуллас, гуруҳдаги андердог роли герр Отто жамоасига жуда мос эди. Таркибдаги энг машҳур ўйинчилари «Интер» ярим ҳимоячиси Карагунис ва «Рома» ҳимоячиси Деллас бўлиб, қолган ўйинчиларни кўпчилик деярли танимасди.\n«Драгау» стадионидаги очилиш маросими арафасида Португа бир кема сузиб келганида, грециялик шарҳловчилардан бири шундай деганди: «Футболчиларимиз олдида қароқчиларга айланиш ва ғалабани ўмариш вазифаси турибди». Табиийки, ўша паллада даҳоларга хос башорат қилганлигидан хорижлик касбдошимиз бехабар эди.\nОмаднинг улуши ҳам\nЭллинлар қароқчилик хислатларини илк учрашувдан намойиш эта бошладилар. Мезбонлар ўйинга енгил сайр сифатида баҳо беришди ва бунинг учун ҳар бўлимда биттадан гол билан «мукофотланишди». Дарвоқе, Басинаснинг пенальтидан киритган ғалаба тўпига 19 ёшли Роналдунинг қўполлиги сабаб бўлганди. Тўғри, кейинчалик Криштиану жавоб голини уриш билан айбини ювди. Бироқ ўйин грекларнинг ғалабаси билан якунланди.\nИккинчи турда Рехагель шогирдлари Испания билан дурангга (1:1) эришиб, гуруҳдан чиқиш учун яхши имкониятга эга бўлишди. Аммо Кириченконинг Европа чемпионатлари тарихидаги энг тезкор голи ва Буликиннинг аниқ зарбаси вазиятни бир оз мушкуллаштирди.\nАгар баҳс шундай ҳисоб билан тугаганида, мезбонлардан енгилган испанлар плей-ффга чиқишарди. Бироқ Вризаснинг жавоб тўпи эвазига юнонлар Россияга 1:2 ҳисобида имкониятни бой беришди ва голлар сони бўйича (4:4га 2:2) испанларни чорак финалдан маҳрум этишди. Тарихнинг ёрқин саҳифасини бита бошлаган қароқчилар иштаҳаси тобора кучайиб борди.\nЧорак финалда қароқчилар Францияни капитуляцияга имзо чекишга мажбур этишди. қаторасига жаҳон ва Европа футболи тахтларини эгаллаган Зидан жамоадошлари 90 дақиқа давомида Никополидис дарвозасини ўққа тутиб, ҳеч нарсага эриша олмадилар. Иккинчи бўлимнинг ўрталарида эса Харистеасни тўхтата олишмади ва мағлубиятни тан олишди.\nЧехияга қарши ярим финал ўта кескин тўқнашувга айланди. Агар 1-бўлимда оғир жароҳат олган Павел Недвед майдонни тарк этмаганида, бу материал ҳам дунёга келмаган бўларди. Етакчи ўрнини эгаллаган Шмицер Недведдек самарали ўйнай олмади. Овер-таймларда чехлар сустлашиб қолишди. Оқибатда Деллас 105-дақиқада Петр Чех дарвозасига ғалаба тўпини йўллади.\nГрециянинг парвози аъло даражадаги ишончли ҳимоя ва тезкор қарши ҳужумга асосланган Рехагель услубига асосан ва кўпчилик мутахассислар тахминига зид эди. Уларнинг наздида ғолибликка Португалиядан кўра муносиброқ номзод мавжуд эмасди. Тўғри, мусобақа мезбонлари ярим финалга инглизларнинг жиддий қаршилигини енгган ҳолда чиқишди - 2:2, пенальтилар сериясига кўра 6:5. Финал йўлланмаси эса Голландияни уйига равона қилиш (2:1) орқали қўлга киритилди. Шундан кейин бутун мамлакат зафарни муносиб нишонлаш тадорикини кўриш билан банд бўлди.\nБироқ айни ўша паллада Португалия пойтахти яқинида эллинлар кемаси лангар ташлади. Унинг устида Ангелос Харистеас қиёфасидаги «фаришта» пайдо бўлди.\nАна шу ташриф туфайли Лиссабондаги шодиёна тайёргарлик югур-югурлари ўрнини бир неча соатлардан кейин мотамсаро чуқур сукунат эгаллади. Ҳозирда энг ёрқин юлдузларнинг бири бўлиб турган ёш Роналду кўзларидан оққан аламли ёшлар ўз уйида турган тож қароқчилар томонидан ўғирлаб кетилганинг оқибати эди.\nҲа, юнонлар ғалабаси шунчалик мантиққа зид, кутилмаган ва ҳайратланарли бўлди. Буни ҳатто Грециядагилар ҳам кутишмаганди десак муболаға бўлмайди. Аммо мўъжиза рўй берганидан кейин уни ҳақли эмасди деган фикр ҳеч кимнинг хаёлига келмади. Шунчаки, юксак малакали мураббий ўртамиёна савиядаги жамоага керакли ижрочиларни жамлаб, уларда ўз куч-маҳоратларига ишонч уйғотди, ўзи билан боғлиқ мўъжизаларни инсон кучли иштиёқ, машаққатли меҳнат ва чинакам жасорат эвазига ўзи яратишига ишонтирди. «қизил иблис»нинг «қароқчи» шогирдлари уни Еврода амалга оширишди. Ҳатто Геракл ҳам бунчалик мукаммалликка эриша олмаган бўларди. Бор гап шу...


ҚЎРҚИНЧЛИ ТУШ КЎРИШ САБАБИ НИМАДА?\nТуш кўриш – инсон рухиятининг етарлича ўрганилмаган ва энг жумбоқли қирраларидан бири хисобланади. Сомнолог-олимлар инсоннинг барча ёмон ва қўрқинчли тушларини иккига бўлиб ўрганади: тунги қўрқув ва дахшатли туш кўриш (босинқираш).\n1. Тунги қўрқув – туш кўришнинг чуқур фазасида, уйкуга кетгач бир-икки соат ўтгандан сўнг, яъни туннинг биринчи ярмида кузатилади. Туш сюжетининг оддийлигига ва туш даврининг қисқалигига (одатда 1-2 дақиқа давом этади) қарамасдан ухлаётган одамни ўлгудек қўрқитиши мумкин. Сомнологларнинг фикрича бу даврда инсон батамом янги ва бир-биридан принципиал жихатидан фарқ қилувчи ахборотлар оқимини қабул қилади.\n2. Дахшатли тушлар эса одатда тез уйқу фазасида кўрилиб, худди қўрқинчли фильмлардаги каби куннинг ғира-шира пайтидаги сюжетларни ўз ичига олади. Уйғонгандан сўнг инсонлар бу тушларни эслай олмаслиги хам мумкин, аммо қўрқув ва «эзилганлик» хисси узоқ вақтгача сақланади. Бундай тушлар адреналинни қонга тушиши натижасида, кўпинча ухлаётган одамлар бақириб уйғониб ўрнидан туриб кетиши, пешонасини тер билан қопланиши, юрагини ховлиқиб тез уриши, тишларини титраши билан кечади. Тинчлангандан кейин бу инсонлар яна қайта ухлаши ва эрталаб туриб хеч нимани эслай олмасликлари хам мумкин.\nТунги босинқирашларнинг сабаби халигача тўлиқ ўрганилмаган. Аммо бундай тушларни мунтазам равишда кўришнинг инсон рухиятига салбий таъсири хақида етарлича маълумотлар бор. Энг кўп таъкидланадиган жихати бу организмнинг холдан тойиши хисобланади. Кучли асаб ва рухий зўриқишлар босими остида қолувчи инсонларнинг тунги босинқирашларга мойил бўлиши исботланган.\nДоимий кундузги зўриқиш ва мунтазам қўрқинчли тушлар кўриш инсон рухиятига шу даражада салбий таъсир ўтказадики, тушида ўлган инсонларнинг аксарияти шу тоифага киради ва ўлим сабаби қилиб қўрқинчли туш кўриш хисобланади.\nФеврал 27, 2019 499 3 Рукн ҚИЗИҚАРЛИ МАЪЛУМОТЛАР\nНИМА САБАБДАН ТУШЛАРНИ ЭСЛАБ ҚОЛИШ ҚИЙИН?...\nДек 07, 2018 603\nОДАМЛАР НИМАГА ТУШИДА ГАПИРИШАДИ?...\nЯнв 27, 2019 487


ЎЗБЕКИСТОН РЕСПУБЛИКАСИ ҚУРОЛЛИ КУЧЛАР АКАДЕМИЯСИ ТАШКИЛ ТОПГАНЛИГИНИНГ 100 ЙИЛЛИГИГА БАҒИШЛАНГАН КОНЦЕРТ ДАСТУРИДАН! 13.07.2018 04:25\n12 июль куни Пойтахтимиздаги Ботаника боғида Ўзбекистон Республикаси Қуролли кучлар Академияси ташкил топганлигининг 100 йиллигига бағишланган концерт дастури бўлиб ўтди.\nМазкур концерт дастурида Ўзбекистон Қуролли Кучлар Академияси курсантлари ва Қуролли Кучлари Марказий ашула ва рақс ансамбли санъаткор ва раққосалари, Мудофаа Вазирлиги Марказий ҳарбий оркестри, ҳамда Халқимизнинг севимли санъаткорлари ва эстрада хонандалари иштирок этиб, ўзларининг Ватан, тинчлик, юртга муҳаббат, садоқат мавзусидаги қўшиқлари билан барчага байрамона кайфият бағишладилар.\nЎзбекистон ва Қорақалпоғистон Халқ артисти Озодбек Назарбеков ижросидаги Ватанпарварлик руҳидаги мардона қўшиқ “Мендирман” айниқса, барчада катта таасурот қолдирди.\nҚўшиқ ижроси вақтида Тошкент ҳарбий округи хизматчиларининг қўл жанги намойишидан иборат саҳна кўриниши тақдим этилди.\nЎз ҳаётини Ватанни ҳимоя қилишдек энг улуғ ва олийжаноб ишга бағишлаган шарафли касб эгалари таҳсил олаётган Ўзбекистон Республикаси Қуролли Кучлар Академияси ташкил топганлигининг 100 йиллиги муносиб нишонланди.\nДавлатимиз Раҳбарининг 2017 йил 25 апрелдаги Қарори билан Қуролли Кучлар Академияси қайта ташкил қилинган. Академия Тошкент олий умумқўшин қўмондонлик билим юртининг шонли ҳарбий анъаналари, мамлакатимизнинг етакчи илмий-таълим муассасалари илғор тажрибасини ўзига қамраб олган. Академия мамлакатимизда жорий этилган ҳарбий таълимнинг ягона тизимида асосий ўринни эгаллайдиган ҳарбий илм-фан марказига айланган. Бугун мазкур Академияда таҳсил олаётган, ўз шарафли бурчини бажаришда жонбозлик кўрсатаётган фидоий касб эгаларининг чеҳраларига боқиб, мамлакатимиз салоҳияти қанчалар юксак эканлигини, фахр ва ифтихор туйғуларини ҳис қилиш мумкин.


InfinBank — Пластик карталар\nКорпоратив карта — юридик шахснинг ҳисоб рақамига боғланган банк картаси. Компаниянинг хўжалик ёки асосий фаолияти билан боғлиқ харажатларини, шу жумладан қўшимча, вакиллик, транспорт ва хизмат сафарлари харажатларини тўлаш учун мўлжалланган.\nКартадан меҳнат ҳақи бўйича ҳисоб-китобларни ва ижтимоий хусусиятга эга бўлган тўловларни амалга ошириш учун фойдаланилмайди. Корпоратив банк карталарининг эгалари миллий валютадаги корпоратив банк карталаридан фойдаланган ҳолда савдо ва сервис корхоналарида Ўзбекистон Республикаси Вазирлар Маҳкамасининг 1999 йил 5 февралдаги 54-сонли қарори билан тасдиқланган «Маҳсулотларни (ишларни, хизматларни) ишлаб чиқариш ва уларни реализация қилиш харажатларининг таркиби ва молиявий натижаларни шакллантириш тартиби тўғрисидаги низом"да назарда тутилган харажатлар ҳақини тўлаш учун нақд пулсиз ҳисоб-китобларни амалга оширишлари мумкин.\nКорпоратив банк карталаридан фойдаланган ҳолда нақд пулсиз тўлов учун сарфланадиган пул маблағлари корпоратив банк картасининг эгаси томонидан қатъий муайян мақсадлар учун ҳисобот остида фойдаланиладиган маблағлар ҳисобланади. Корпоратив банк картасининг эгаси корпоратив банк картасини ҳисобот остига олган кундан бошлаб кечи билан 10 кун ичида юридик шахснинг бухгалтериясига корпоратив банк картаси воситасида сарфланган маблағлар ҳақидаги ҳисоботни тақдим этиши керак.\nКорпоратив банк картасидан хизмат сафарлари харажатларини тўлаш учун фойдаланиш чоғида корпоратив банк картасининг эгаси хизмат сафаридан қайтганидан кейин қонун ҳужжатлари билан белгиланган муддатда бухгалтерияга корпоратив банк картаси воситасида сарфланган маблағлар ҳақидаги ҳисоботни тақдим этиши шарт.\nКартани расмийлаштириш учун юридик шахс банк билан корпоратив карталарни чиқариш ва уларга хизмат кўрсатиш тўғрисидаги шартномани тузиши керак. Шартномада ушбу карталардан фойдаланадиган ходимлар ҳақидаги маълумотлар акс эттирилади. Шартномага ходимларнинг карталарни чиқариш учун берган аризасини ва уларга компания томонидан берилган ишончномани илова қилиш лозим. Шунингдек, карточка ҳисоб-китоб рақамини очиш учун банкка тегишли ҳужжатларни тақдим этиш керак.


Навоийлик фуқаро коврак буталарига 23,4 миллион сўмлик зарар етказди — Sof.uz\nЖАҲОН 41,874,225 31,094,916 1,140,633\nНавоий вилояти Нурота туманида яшовчи фуқаро А.С. туманидаги “Қоракўл наслчилик” МЧЖ ҳудудидаги яйлов ораларидан 1050 дона “сассиқ коврак” ўсимлиги буталарини ўсишдан тўхташ даражасигача шикаст етказиб, ўсимлик буталарини нобуд қилган. Бу ҳақда Навоий вилояти Экология ва атроф-муҳитни муҳофаза қилиш соҳасидаги назорат бўйича инспекторлар томонидан рейд тадбирлари давомида маълум бўлди.\nУшбу ҳолат юзасидан фуқарога нисбатан Ўзбекистон Республикаси МЖтКнинг 79- модданинг 1-қисми билан маъмурий баённома расмийлаштирилиб, 1 млн 115 минг сўм жарима ҳамда 23 млн 415 минг сўм табиатга етказилган зарар ҳисобланди.\nНавоий Нурота тумани\n24.08 11:50 702 Ўзбекистон\n21.08 15:31 596 Ўзбекистон


Кафтингизга қараб, соғлигингизни аниқланг! » Ўзбекистон янгиликлари – Zamin.uz\n- Қўл кафтининг ички қисмига қаранг. Агар ушбу соҳадаги тери юзаси тез-тез қизариб ёки рангпар тусга кирса, жигар фаолиятида бирор ўзгариш юз бераётганини билдириши мумкин.\n- Бордию бармоқ учи қизариб турса, овқат ҳазм қилиш тизимида безовталик борлигига таҳмин қилинади. Таомлангандан сўнг қоринда оғирлик бўлиши, жиғилдон қайнаши кабиларга диққат қилинг.\n- Бош бармоқ юзасининг қизариб, тез-тез қичишиши жинсий аъзолар фаолиятига доир ўзгаришларга ишора қилади.\nҚўл кафти терисидаги мармар нақшни эслатувчи излар вегетатив нерв тизимидаги бузилишлардан дарак беради. Эҳтимол сўнгги кунларда қаттиқ асабийлашаётгандирсиз.\n- Қўл кафтининг устки қисмида тери қизариши, қичишиш ёки ёрилишини сезсангиз, организмингиз А ва D витаминларига эҳтиёж сезаётган бўлади. Агар тери қичишиши тунда ҳам безовта қилса, замбуруғларга таҳлил топшириб кўринг.\n- Бармоқ учининг музлаб қолиши – қон айланиши билан боғлиқ бузилишлардан дарак беради. Шу билан бирга организмда никотин кислотасининг тақчиллиги ҳам юзага келган. ҳайрон бўлманг, бу кислота тамаки маҳсулотига алоқадор эмас. Сут-қатиқ, балиқ, гўшт ва гречиха дони никотин заҳирасини тўлдиришга ёрдам беради.\n- Қўл кафтингизни юзингизга текказганингизда иссиқликни сезсангиз, жигарингиз тозалаш ишларига қийналаётганини билиш мумкин.\nТез-тез қўл кафтида бир нималар ўрмалаётгандек туюлса, эндокрин тизим фаолиятини текширтиринг.\n- Қўл терисининг оқаринган кўриниши қонда гемоглобин миқдорининг пастлаб кетганини англатади. Бу ҳолатда зудлик билан шифокорга мурожаат этинг.\nКўрсаткич бармоқнинг тез-тез увишиб қолаётгани юрак-қон томир тизимидаги ўзгаришлардан дарак бериши мумкин. Юрак соҳаси ва куракдаги ўзгаришларга диққат қилинг.\n- Қўл кафтининг ички қисмидаги тери қалинлашиб, дағаллашиб кетса, ўт халтасидаги муаммоларга ишора бўлиши мумкин.\nТеглар: қаттиқ излар қолиши заҳирасини ҳам халтасидаги\nЖигарни асраш учун нималарни билиш керак?\n16:02 / 22-04-2017\nОрганизмнинг эътиборсиз қолдириб бўлмайдиган сигналлари\n13:01 / 03-03-2017\nЮз териси турини аниқлаймиз\n14:42 / 03-02-2017


Ўзбекистон тўққиз мамлакатга қарийб 11 млн долларлик ўрик экспорт қилди\n23 апрел 2021, Тошкент вақти: 18:20\nСурхондарёда етиштирилган ўрик (архив сурати).\nЎзбекистон хорижий давлатларга, 2020 йил 1 июнь ҳолатига кўра, 11 192,4 минг тонна ўрик меваси экспорт қилган ва шу йўл билан 10 миллион 897 минг 700 АҚШ доллари даромад олган. Бу ҳақда Давлат статистика қўмитасининг матбуот котиби Усмон Абдурасулов ўз Телеграм-канали орқали маълумот тарқатди.\nЎзбекистондан ўрик импорт қилаётган мамлакатлар орасида Қозоғистон (5 минг 984,5 тонна), Россия (3 минг 599,5 тонна) ва Қирғизистон (1 минг 210,3 тонна) пешқадамлик қилмоқда.\nХабарномада бу йил Бирлашган Араб Амирликларига Ўзбекистондан 4,1 тонна ўрик экспорт қилингани, бу ўтган йилги кўрсаткичдан 5,8 баравар кўп экани урғуланган.\nҚайд этилишича, умуман бу йил ўрик экспорти ўтган йилнинг шу даврига нисбатан 12,6 фоизга ошган.